text:
KIBATULU KUINHI NI MOXI
Mukonda Diahi Nzambi Uehela o Hadi?
O kuila Nzambi muéne ua bheka o hadi mu ngongo?
Maka ahi a mateka mu jaludim ia Edene?
Kiebhi Nzambi kia-nda zubha o hadi i tuene mu bhita na-iu?
KIOSO kia bhiti o ita ia dikota mu ixi imoxi, mazunda a athu, ahatu ni ana-ndenge afú, enioso a afundu mu dikungu dimoxi ngó. O dikungu dia kondoloka ni makulusu a soneka-ku: “Mukonda diahi?” Kiki o kibhuidisu kiene mu bhanga athu, kiene mu a bhekela o ndolo iavulu. Athu ebhula kiki, kioso o ita, mauhaxi mba usuéia, a jibha o jindandu jâ, a bula o jinzo jâ, mba ia a bhekela ibhidi iavulu. Ene a-ndala kuijiia se mukonda diahi o ibhidi ioso íii iene mu bhita nau.
2 Mukonda diahi Nzambi uehela o hadi? Se Jihova Nzambi o muteni-a-ioso, mukua henda, mukua unjimu, ni kuiuka, mukonda diahi o mundu uezala ni usuéia, ni kathombo? Eie uene mu dibhula ia lungu ni ima ioso íii?
3 O kuila kima kia iibha kuibhula se mukonda diahi Nzambi uehela o hadi? A mukuá a banza kuila se ebhula kiki, a-nda londekesa kuila kala ni kixikinu kua Nzambi, mba kene ku mu xila. Kioso ki ua-nda tanga o Bibidia, ua-nda sanga ué kuila, saí jiselevende ja kixikinu kua Nzambi, a bhangele kiá o kibhuidisu kiki. Kála o polofeta Habakuke, uebhula kua Jihova: “Phalahi u ngi muesa o ufusa ni lusebu, anga u ngi bhangesa kutala ungulungumba? Kuma ku pholo kua ngi xikamena kibuika ni kubhondalala; sai ue a vulumuna jimvunda ni ku kuata kuzoka.”—Habakuke 1:3.
4 O kuila Jihova ua luualele ni polofeta Habakuke, mu kuibhula kiki? Kana. Nzambi uehela kuila o kibhuidisu kia Habakuke, a ki soneke mu Bibidia. Nzambi ué ua mu kuatekesa dingi mu ku di longa, ni ku suínisa o kixikinu kiê. Kiene ué kia mesena Jihova ko kuê. Lembalala kuma, o Bibidia i tu longa kuila, “muène ua mi kuatela muanu.” (1 Phetele 5:7) Nzambi ua zembe o ima ia iibha ni hadi i tuene mu bhita na-iu. (Izaia 55:8, 9) Se kidi, mukonda diahi-phe, o ngongo iezala ni hadi?
MUKONDA DIAHI KUENE HADI IA VULU?
5 Athu a jingeleja ja vulu, aia ku atuameni’â, ni ku jimesene jâ, ni a ebhula se mukonda diahi kuene hadi ia vulu. Ene a tambuijila kuma íii, o vondadi ia Nzambi, muéne ua xindi kiá ioso ieji bhita, katé ué ni jiphaxi. Athu a vulu a di longa kuma o jinjila ja Nzambi ja bhonzo, anga muéne u bheka o kufuá ku athu.—katé ué kua ana-ndenge—kienhiki muéne u tena ku kala nau ku diulu. Kála ki ua di longo kiá, Jihova ki muéne uene mu bheka o ima ia iibha. O Bibidia izuela: “Nzambi ka tena kubhanga kia ibha! o Muteni-a-Ioso ka tena kubhanga mangonha!”—Jobe 34:10.
6 Eie uejiia se mukonda diahi athu ene mu tatela Nzambi, mukonda dia hadi ioso mu ngongo? Ene, ene mu tatela Nzambi o Muteni-a-Ioso, mukonda a banza kuila muéne ua mu tumina o mundu iú. Ene kejiia o kidi kia beta-kota ki longa o Bibidia. Eie ua di longo kiá o kidi kiki, mu Kibatulu 3 kia divulu didi. Mu kidi o nguvulu ia mundu iú, Satanaji o Diabhu.
7 O Bibidia izuela ni kidi kioso: “O mundu uoso-phe ua zeka mua Kadiaphemba ió mukua kutondalesa.” (1 Nzuá 5:19) Kiki, ki kidi? O mundu iú uidikisa ídifua ia anju ia iibha, muéne “mukua kunganala o mundu uoso.” (Dijingunuinu 12:9) Satanaji muthu ua iibha, mukua luímbi. Kienhiki o mundu ua mu tumina muéne, uezala ni makutu ni kuiibha. Kiki kiene ki bhekesa o hadi iavulu.
8 Lua kaiiadi, i bhekesa o hadi ioso íii, kála ki tua di longo mu Kibatulu 3, o athu a kambe kuiuka, ni akua ituxi, tundé o ubhukumukinu mu jaludim ia Edene. Mukonda dia ituxi, athu ene mu bhânga phala ku tumina akuâ, íii iene mu bheka ita ni jiphaxi. (Ndongixi 4:1; 8:9) Lua katatu, i bhekesa o hadi ioso íii, “o ibatu ni jithembu ja tokala ene oso mu uzediuilu ua muthu ni muthu.” (Ndongixi 9:11) O mundu sé kilangelu kia Unguvulu ua Jihova, athu ene mu tala hadi mu ku kala mu kididi, ni mu kithangana ki kia tokala.
9 Ki tu uabhela kuijiia kuma Nzambi ki muéne uene mu bheka o hadi. Ki Muéne uene mu bheka o ita, o jiphaxi, ni hadi ioso iene mu bhita ni athu. Kienhiki, tua tokala kuijiia hanji, se mukonda diahi Jihova uehela o hadi ioso íii? Se muéne o Muteni-a-Ioso, uala ni kutena phala ku zubha o kuiibha kuoso. Muéne ka mu kibhanga mukonda diahi-phe? Kála ki tua kijiia, o Nzambi ia henda, uejiia se mukonda diahi.—1 Nzuá 4:8.
KUA MONEKA MAKA A DIKOTA
10 Phala kuijiia se mukonda diahi Nzambi uehela o hadi, tua tokala ku xinganeka ku maka a bhiti ku dimatekenu. Kioso Satanaji kia bhangesa Adá ni Eva ku bhukumukina Jihova, kua moneka maka a dikota. Satanaji ka zokela o kutena kua Jihova. Katé ué Satanaji uejiia kuila o kutena kua Jihova, kuene dizubhilu. Satanaji ua zokesa o phangu ia Jihova ia ku tumina. Mukonda dia kuixana Nzambi mukua makutu, ni kuila ua kexile mu sueka ima ia uabha phala athu’ê, Satanaji uambe kuila Jihova kejiia ku tumina. (Dimatekenu 3:2-5) Satanaji uambe ué kuila, athu eji kala kiambote sé unguvulu ua Nzambi. Kiki kiexile kitatelu kia ungana ua Jihova, kuila ua tokala ku tumina.
11 Adá ni Eva a bhukumukina Jihova. Mu kidi ene ambe: “Etu ki tu bhingi Jihova kála Nguvulu ietu. Tu tena ku sola mu dietu o kima kiauabha ni kiaiibha.” Ihi ieji bhanga Jihova ni maka iâ? Kiebhi muéne kieji longa o ji-anju joso, kuma o ió a bhukumuka ka lungile, kuma o ukexilu uê ua ku tumina ua beta-kota? A mukuá nange a zuela kuma Nzambi ua tokalele ku buika mu kithangana kieniókio, oso a bhukumuka, ni kuila ueji mateka dingi lua kamúkua. Maji o vondadi iaJihova iexile kuila o ixi izale ni an’a Adá ni Eva, anga muéne ua mesenene kuila oso a kala mu palaízu mu ixi. (Dimatekenu 1:28) Jihova u kumbidila o vondadi iê mu ithangana ioso. (Izaia 55:10, 11) Né kiki, o ku jibha oso a bhukumukine mu jaludim ia Edene, ki kieji batula o maka alungu ni kuila se Jihova muéne ua tokala ku tumina.
12 Ndoko tu di longe o kifika kimoxi. Xinganeka o mesene u longa o dixibulu diê, kiebhi kia batula o maka a bhonzo. O dixibulu njimu, maji mukua ku bhukumuka, u zuela kuma o mesene kejiia ku batula o maka. Muéne ua mesenene ku longesa kuila o mesene kejiia ku longa kiambote, o dixibulu didi dia bhukumuka, dizuela kuma uejiia o ukexilu uambote ua ku batula o maka. Saí maxibulu a banza kuma o dixibulu didi, dia bhukumuka uejiia kiambote, ene a bhukumuka ué. Ihi ieji bhanga o mesene? Se muéne u kaia o maxibulu enhá, ihi ieji banza o maxibulu a mukuá? Keji xikina kuma o dixibulu ni ió ala nê a lungu? O maxibulu a mukuá mu sala, keji xila dingi o mesene, mu ku banza kuma muéne uala ni uôma ua kuzuela kuma kala ni kidi. Maji tuila kuila o mesene ueha o dixibulu ua bhukumuka, kuidikisa kiebhi muéne kieji batula o maka.
13 Jihova uene mu bhanga ué ima kála kia bhange o mesene. Lembalala kuma o a bhukumukine mu Edene, kiexile ngó ene akexile mu maka. Jimidi ja ji-anju akexile mu mona. (Jobe 38:7; Daniiele 7:10) O ukexilu ueji batula o maka iâ, ueji bhana o umbangi ku ji-anju ni njimu joso mu ngongo. Ihi ia bhange Jihova? Muéne ua bhana kua Satanaji, kithangana kia kuidikisa kiebhi kia tumina o mundu. Nzambi ué, uehela athu ku di tumina mudiâ ni ilongesu ia Satanaji.
14 O mesene ia kifika, uejidile kuila o dixibulu ua bhukumuka ni maxibulu akexile ku mbandu iê, ka lungile. Muéne uejidile ué kuila, o ku a bhana kithangana phala ku londekesa o milongi iâ, ieji kuatekesa oso mu sala. Se o maxibulu a bhukumuka, ka tenene ku batula kiambote o maka, o maxibulu ambote eji mona kuila o mesene, muéne ngó u tena ku batula kiambote o maka. Ene eji ki tendela se mukonda diahi o mesene ua kaie oso a bhukumuka mu sala. Kiene kimoxi ué, Jihova uejiia kuila athu oso ambote, ni ji-anju, eji katula o mbote, mu ku mona kuila Satanaji ni akaiedi’ê a bhukumuka, a lueza, ni kuila athu ka tena ku tumina mudiâ. Kála o muadiakimi Jelemiia, ene eji kuijiia o kidi kiki: “Jihova, tata, eme ngejiia kuila o njila ienda o muthu ki iene bhu lukuaku lua muthu-muène, mba muthu kienda, muene u tongesa o makanda mê-muène.”—Jelemiia 10:23.
MUKONDA DIAHI THEMBU IOSO ÍII?
15 Mukonda diahi Jihova uehela o hadi, o thembu ioso íii? Mukonda diahi muéne ka fidisa o ima ia iibha iene mu bhita? Ndoko tu di longe ima iiadi, ki keji bhanga o mesene ia kifika kietu. Kia dianga, muéne keji fidisa o dixibulu ua bhukumuka, ku londekesa se kiebhi kia batula o maka. Kaiiadi, o mesene keji kuatekesa o dixibulu ku batula o maka. Kiene kimoxi ué, tu di longe ima iiadi kuila Jihova keji ki bhanga. Kia dianga, muéne keji fidisa Satanaji, ni ió ala ku mbandu iê, ku londekesa kuila a lungu. Kia bhingile kuehela ku bhita thembu. Mu jimidi ja mivu joso jiji ja bhiti, athu a fikisa kiá jinguvulu javulu. O mundu ua bandekesa o kuijiia kuê, ni mu ima ia mukuá, maji o phulu, o uadiama, o ujibhangânga, ni ita, iene mu di bandekesa. O kiki ki londekesa kuma o jinguvulu ja bhange ioso, maji a lembua.
16 Kaiiadi, Jihova kene mu kuatekesa Satanaji mu ku tumina o ngongo íii. Se Nzambi ua fidisile kuma o ujibhangânga u bhita, kiki ki kieji kuidikisa kuila muéne ua mu kuatekesa oso a bhukumuka? Nzambi keji bhangesa kuila athu a banza kuila, a mu tunda kiambote mu ku di tumina mudiâ sé maka? Se Jihova ua bhangele kiki, ueji kala mukua makutu ué. Maji, “Nzambi mu ku i tanga ka tena ku kala ni makutu.”—Jihebeleu 6:18.
17 Ihi i tu zuela ia lungu ni ima ioso ia iibha iene mu bhita, tundé kia mateka o ku bhukumukina Nzambi? Tua-nda bhanga kiambote ku di lembalala kuma Jihova o muteni-a-ioso. Kienhiki muéne u tena, iu ua-nda zubha o hadi ku mundu. Kála ki tuene mu di longa kiá, o i phulungunzu ia hatu a-nda i lungulula mu Palaízu. O ima ia bheka o ituxi ia-nda bhua mu sata ia Jezú, o kalunga ka-nda lunguluka mu difukunukinu. Kienhiki, Nzambi ua-nda tumina Jezú “phala a muange o ikalakalu iene mu bhanga Diabhu.” (1 Nzuá 3:8) Jihova ua-nda bhanga ioso íii mu kithangana kia tokala. Tua tokala ku sanguluka kuma Nzambi ka buika luua o mundu, mu muanhu uê, uene mu tu bhana kithangana phala kuijiia o kidi kiê, ni ku mu sidivila. (2 Phetele 3:9, 10) Nzambi uene mu sota o abhezi a kidi, ni ku a kuatekesa ku kolokota mu hadi ioso iene mu bhita na-iu ku mundu.—Nzuá 4:23; 1 Kolindo 10:13.
18 Saí athu ebhula se mukonda diahi Nzambi, ka bhange Adá ni Eva mu ukexilu kuila ene keji tena ku bhukumuka? Phala ku tambuijila o kibhuidisu kiki, eie ua tokala ku lembalala o ujitu ua beta-kota ua ku bhana Jihova.
IHI I UA-NDA BHANGA NI UJITU UA NZAMBI?
19 Kála ki tua mono mu Kibatulu 5, athu a a bhange ni ufôlo ua ku sola ioso ia uabha ni ia iibha. Eie uejiia kuila iú ujitu ua valolo? Nzambi ua bhange iama iavulu, maji iene ua i bhange ngó sé kilunji. (Jisabhu 30:24) Athu a bhanga jimakina kála ji robo, ji tena ku kaiela o ilongesu ia a bhana. O kuila tueji sanguluka se Nzambi ua tu bhangele kála o ji robo? Kana, etu tua sanguluka mu ku kala ni ufôlo ua ku sola o muthu u tua-ndala ku kala, ni ukexilu u tua-ndala ku kala nau ku muenhu, ni makamba u tua-ndala ku kala nau, ni ima ia mukuá. Tua sanguluka mu ku kala ni ufôlo ua ku sola, anga Nzambi ua-ndala kuila tu sanguluka ni íii.
20 Jihova ka-ndala o kikalakalu kia ku jijidika. (2 Kolindo 9:7) Phala kuidikisa: Ihi ieji beta ku uabhela o tata, mba o mama—o mona kuzuela kuila “eme nga ku zolo” mukonda a mu tumina kuzuela kiki, anga o ku bhanga kiki ni muxima uê? Kienhiki, kiebhi ki ua-nda bhanga ni ufôlo ua ku sola, ua ku bhana Jihova? Satanaji, ni Adá, ni Eva ka kalakalele kiambote ni ufôlo uâ ua ku sola. Ene a ditunu Jihova Nzambi. Ihi i ua-nda bhanga?
21 Eie uala ni kithangana kia ku kalakala kiambote, ni ufôlo uê ua ku sola. Eie u tena ku kala ku mbandu ia jimidi ja athu a solo Jihova. Ene a sangulukisa Nzambi, mukonda a xikina kuila Satanaji mukua makutu, muéne nguvulu ua diboto. (Jisabhu 27:11) Eie ué u tena ku sola o njila ia tokala ku muenhu uê. O maka iá a-nda kua jimbulula mu kibatulu ku pholo.
IHI I LONGA O BIBIDIA
- Nzambi ki muéne uene mu bhekela o ima ia iibha ku mundu.—Jobe 34:10.
- Mukonda dia kuixana Nzambi, mukua makutu, ni kuamba kuma Muéne ua mu dituna o mbote ku mundu uê, Satanaji ua zokesa o kutumina kua tokala kua Jihova ia ku tumina.— Dimatekenu 3:2-5.
- Jihova ua-nda tumina Mon’ê, o Nguvulu ua Utuminu ua Mexiia, phala ku muangana o hadi iene mu ngongo.—1 Nzuá 3:8.
Ibhuidisu
1, 2. Hadi iahi iene mu bhita na-iu athu lelu, ni ibhuidisu iahi iene mu di bhanga?
3, 4. (a) Ihi ilondekesa kuma, ki kima kia iibha kuibhula se mukonda diahi Nzambi uehela o hadi? (b) Kiebhi kiene mu divua Jihova ia lungu ni ima ia iibha ni hadi?
5. Ihi iene mu zuela, phala ku jimbulula o hadi iene mu tala athu, maji ihi i longa o Bibidia?
6. Mukonda diahi athu ene mu tatela Nzambi, mukonda dia hadi ioso mu ngongo?
7, 8. (a) Kiebhi o mundu iú uidikisa ídifua ia nguvulu iê? (b) Kiebhi o ku kamba o kuiuka ni “ibatu ni jithembu” iene mu bandekesa ku hadi?
9. Mukonda diahi tua tokala ku xikina kuma Jihova ua lungu mu kuehela o hadi?
10. Ihi ia tatela Satanaji, ni kiebhi kia bhange kiki?
11. Mukonda diahi Jihova ka buika mu kithangana kieniókio oso a bhukumuka mu Edene?
12, 13. Bhana kifika kilondekesa, se mukonda diahi Jihova uehela Satanaji ku kala nguvulu ia mundu, ni mukonda diahi Nzambi uehela athu ku di tumina mudiâ.
14. Kuehela Jihova kuma athu a di tumina mudiâ, kueji batula maka ahi?
15, 16. (a) Mukonda diahi Jihova uehela o hadi, o thembu ioso íii? (b) Mukonda diahi Jihova ka fidisa o ima iene mu bhita kála, o ujibhangânga?
17, 18. Ihi ia-nda bhanga Jihova, ia lungu ni kuiibha kuoso kuene mu bheka o jinguvulu ja athu, ni ukexilu ua Satanaji?
19. Ujitu uahi ua dikota ua tu bhana Jihova, ni mukonda diahi tua tokala ku u bhana valolo?
20, 21. Kiebhi tu tena ku kalakala kiambote ni ufôlo uetu ua ku sola, ni mukonda diahi tua tokala ku bhanga kiki?


c: text/html

text:
KIBATULU SAMBUADI
O ku Kinga Kua Kidi Phala o Jindandu jê Jafú
Kiebhi ki tuejiia kuma o difukunukinu dia-nda bhita muene?
Kiebhi ki divua Jihova ia lungu ni ku fukununa athu?
Nanhi ua-nda fukunuka?
XINGANEKA eie ku lenga o nguma. Muéne uala ni nguzu ia vulu, iu ua beta-kota mu ku lenga, eie ndenge. Eie uejiia kuma muéne muthu ua iibha, mukonda ua mu monene kiá ku jibha kamba diê. Né muene ki u fikisa ku mu lenga, muéne u ku zukama dingi. Nange u banza kuila ki ua-nda bhuluka dingi. Mu kithangana kieniókio, ku moneka mubhuludi phala ku ku bhulula. Muéne ua beta mu nguzu, o nguma iê ndenge, inga u ku kanena ku ku kuatekesa. Kikuatekesu kia dikota!
2 Kiene kimoxi ué, eie a mu ku kaia ku nguma kála íii. Etu oso a mu tu kaia ué. Kála ki tua di longo kiá mu kibatulu kia bhiti, o Bibidia ixana o kufuá kála nguma. Ki bhuala muthu u tena ku i lenga, mba ku bhânga na-iu. Etu’oso tuene mu mona o nguma íii, ku jibha athu u tua zolo. Maji o kutena kua Jihova, kua beta-kota, o kufuá ndenge. Muéne o Mubhuludi ua henda, iu uene mu londekesa kuma u tena ku buika o nguma íii. Kienhiki, muéne ua kanena ku buika o nguma íii, o kufuá, katé ku hádia. O Bibidia i longa: “O nguma i sukidila ku i bhuisa-ku, o kalunga.” (1 Kolindo 15:26) Íii njimbu iambote!
3 Ndoko tu di longe se kiebhi o nguma íii i tu thandanganhesa. Ku bhanga kiki, kia-nda tu kuatekesa ku tendela kima ki tu sangulukisa. Kála ki tua di longo kiá, Jihova ua kanena kuma, athu afú a-nda vutuka dingi ku muenhu. (Izaia 26:19) Kiki kiene o kidielelu kia difukunukinu.
KIOSO KIFUÁ O MUTHU U TUA ZOLO
4 Eie ua fundu kiá muthu ua mu zolo? O ndolo, o mukôndo, o hadi, i kala kála ki ia-nda ka bhua dingi. Mu ithangana íii tua tokala ku bhinga o kikuatekesu kia Maka a Nzambi. (2 Kolindo 1:3, 4) O Bibidia i tu kuatekesa ku tendela kiebhi Jihova ni Jezú kia divua ia lungu ni kufuá. Jezú uedikisa kiambote o ídifua ia Tat’ê, uejidile o ndolo ia ku funda o muthu. (Nzuá 14:9) Kioso kia kexile mu Jeluzaleme, Jezú ua kexile múia mu kunda Lázalu ni jiphange jê Madiia ni Marta, a tungile mu mbanza ia Bethânha. Ene exile makamba a kazola. O Bibidia izuela: “Jezú-phe, ua zola kiavulu Marta, ni Madiia, ni Lázalu.” (Nzuá 11:5) Kála ki tua di longo kiá mu kibatulu kia bhiti, Lázalu uafú.
5 Kiebhi kia divuile Jezú kioso kiafu kamba diê? O musoso u tu tangela kuma Jezú uendele mu kunda o jindandu ni makamba a Lázalu akexile mu dila o kufuá kuê. Kioso kia mono kiki, Jezú dilamba dia mu kuata. Muéne “u kumba ku muxima uê, malamba a mu kuata.” Kienhiki, o musoso uixi dingi, “Jezú a-nga u dila.” (Nzuá 11:33, 35) O kuila o ku dila kua Jezú kuedikisa kuma muéne ka kexile ni kidielelu? Kana. Mu kidi, Jezú uejidile kuma saí madiuanu a-nda bhita. (Nzuá 11:3, 4) Maji né kiki, muéne uévu o ndolo ni dilamba dia ku funda o muthu.
6 Kienhiki, o mukondo ua Jezú u tu kolokotesa. U tu longa kuma Jezú, ni Tat’ê, Jihova, a zembe o kufuá. Maji Jihova Nzambi u tena ku buika o nguma íii! Tu tale se kiebhi Nzambi kia bhana o kutena kua Jezú phala ku bhanga kiki.
“LÁZALU, TUNDA KU KANGA!”
7 Lázalu a mu fundu mu dibánda, kienhiki, Jezú ua bhingi phala ku katula o ditadi dia xitile o mbila. Marta ua kexile ni hele, mukonda Lázalu ua bhangele kiá izuua iuana mu mbila, nange o kimbi kiê kia kexile kiá mu nuha. (Nzuá 11:39) Mu ubanzelu ua athu, eji kinga dingi ihi?
8 A katula o ditadi, kienhiki Jezú ua di kola ni dízui dia suína uixi: “Lázalu, tunda ku kanga!” Ihi ia bhiti-phe? “Lázalu anga u tunda.” (Nzuá 11:43, 44) U tena ku xinganeka o ku sanguluka kua athu bhenhobho? Ki bhuale kima se Lázalu uexile phange, ndandu, dikamba mba vizinhu iê, ene ejidile kuma muéne ua fuile. Kienhiki, muéne uakexile dingi ku muenhu—o muthu a mu zolo—mu kaxi kâ. Íii, nange ia uabhele kiavulu phala ku kala kidi. Sé phata a kuata kua Lázalu ni kisangusangu. Kufuá ki kuala dingi ni kutena!
9 Jezú, kambe kuila ueji bhanga o madiuanu iá, mu kutena kuê. Mu musambu uê, ande dia ku ixana Lázalu, muéne uambe kuma o difukunukinu dia Tokala kua Jihova. (Nzuá 11:41, 42) Ki iexile ngó mu veji íii, kuma Jihova mu kutena kuê, ua bhange o madiuanu iá. O difukunukinu dia Lázalu ki diene ngó, muala dingi dinake dia difukunukinu diosoneke mu Maka a Nzambi.* O ku tanga ni ku di longa o maka alungu ni íii, i tu sangulukisa. Iene i tu longa kuma Nzambi ki mukuá kathombo, mukonda mu kaxaxi ka athu afú mua kexile ué mizangala, ni adiakimi, mala ni ahatu, ni akua Izalaiele ni athu a jixi jengi. O misoso íii ilondekesa kisangusangu kiavulu! Mu kifika, kioso Jezú kia fukununa o kilumba, o jitata jê “anga a diuana kisuma kia dikota.” (Marku 5:42) Mu kidi, Jihova ua a sangulukisa kinéne, ene keji dijimba dingi.
10 Kiki kidi muene, oso a a fukununa kua Jezú, afú dingi. O kuila o difukunukinu didi, ki dia valela kima? Kana. O misoso íii ia Bibidia, ilondekesa o kidi kia beta-kota ki ku bhana kidielelu.
KU DI LONGA O MISOSO IA LUNGU NI DIFUKUNUKINU
11 O Bibidia i longa kuma athu afú “k’ejiia dingi kima kioso-kioso.” O ia bhiti ni Lázalu ilondekesa kuma kiki kidi. Kioso Lázalu kia vutuka ku muenhu, o kuila ua sangulukisa athu, ni ima ia mono ku diulu? Mba muéne ua luualesa athu ni misoso ia iibha ia lungu ni kididi kia túbhia? Kana. Mu Bibidia ki tu sange-mu dízui dia Lázalu diambe kiki. Mu izuua iuana ia bhitile mu mbila, muéne “[kejidile] dingi kima kioso-kioso.” (Ndongixi 9:5) Lázalu uakexile mu kilu kia kalunga.—Nzuá 11:11.
12 O musoso ua Lázalu u tu longa ué kuila o difukunukinu kidi, ki misabhu ngó kana. Jezú ua fukununa Lázalu bhu pholo ia jimbangi javulu. Katé ni atuameni a jingeleja a zembele Jezú, ka ditunu o madiuanu iâ. Mu kiki, ene ambe: “Tu bhanga kiebhi? Mukonda muthu iú [Jezú] uala mù bhanga madiuanu mavulu.” (Nzuá 11:47) Athu avulu endele mu tala o diiala dia fukunuka. Mukonda dia kiki, saí athu akexile ni kixikinu kua Jezú. Ene a mono kuma Lázalu uexile o kilondekesu, kuila Jezú a mu tumikisa kuala Nzambi. O kilondekesu kiki, kiexile kia dikota, katé kia bhangesa atuameni a jingeleja ja Jijudé ku mesena ku jibha Jezú ni Lázalu.—Nzuá 11:53; 12:9-11
13 O kuila nzoji, kuxikina kuma o difukunukinu kidi? Kana, Jezú ua longo kuma athu “oso ala mu jimbila” hádia a-nda fukunuka. (Nzuá 5:28) Jihova muéne o Mubhangi ua muenhu uoso. O kuila ku bhonza kuxikina kuma muéne u tena ku bhanga muenhu uéngi? Mu kidi, kiki kiala mu kilunji kia Jihova. O kuila muéne u lembalala o jindandu jetu jafú? O jithéthembua javulu jala ku diulu, Nzambi u tena ku ji tanga, ni ku ji luka majina! (Izaia 40:26) Kienhiki, Jihova Nzambi u tena ku lembalala o jindandu jetu jafú, anga muéne ua mesena kua bheka ku muenhu.
14 Maji kiebhi ki divua Jihova kia lungu ni difukunukinu dia athu? O Bibidia i longa kuma muéne uala ni vondadi ia ku bheka ku muenhu athu afú. Jobe o diiala dia kixikinu uebhula: “Muthu n’a fu, mbé ua kà kala dingi ni muenhu?” Jobe ua kexile mu zuela ia lungu ni ku kinga mu mbila, katé o kizuua Nzambi kieji mu lembalala. Muéne uambela Jihova: “Eie-phe ueji ku ng’ixana, eme hé ngi ku’itaia; Ngana, kuatela henda ku kikalakalu kia maku mé!”—Jobe 14:13-15.
15 Xinganeka ngó! Jihova mu kidi ua mesena kiavulu ku bheka ku muenhu oso afú. Ki kima kiambote kuijiia kuma Jihova uala ni vondadi íii? Maji kiebhi kia-nda kala o difukunukinu didi? Nanhi a-nda mu fukununa, ni kuebhi kua-nda kala?
“OSO ALA MU JIMBILA”
16 O misoso ia Bibidia ia lungu ni difukunukinu, i tu longa ia lungu ni difukunukinu dia athu ku hádia. Kienhiki, athu oso a a fukununa mu ixi, akexile dingi ni jindandu jâ. O difukunukinu dia-nda kuíza-ku, kiene kimoxi—maji dia-nda beta-kota. Kála ki tua di longo kiá mu Kibatulu kia 3, Nzambi ua mesena kuma o ixi ioso i kituka palaízu. Kienhiki, athu afú ka-nda fukunuka mu ngongo kála íii, iezala ni ita ni usuéia ni mauhaxi. Ene a-nda kala mu ixi ia tululuka katé ku hádia.
17 Nanhi ua-nda fukunuka? Jezú uambe kuma “oso ala mu jimbila kuívua o dízui diê [Jezú], ni kutunda-mu.” (Nzuá 5:28, 29) Kiene kimoxi, o divulu dia Dijingunuinu 20:13 diambe: ‘O musanza ua kalunga anga u bhana oso madifundu ala-mu. O kalunga ni Hades, anga a a bhana uâ ni madifundu mâ ma jikilile bhoxi dia kutena kuâ.’ ‘Hades’ ilombolola—mbila ia athu oso a fuá mu ngongo. (Tanga o Kibandekesu.) O mbila ia athu oso a fuá mu ngongo, a-nda i xa ia hatu. O jimidi ja athu a mu nhoha momo, a-nda vutuka ku muenhu. O poxolo Phaulu uambe: “Hádia kukala difukunukinu dia athu aiuka ni athu abhukumuka.” (Ikalakalu 24:15) Kiki kilombolola ihi?
18 Mu “athu aiuka” muala ué athu a vulu a a tange mu Bibidia akexile mu ixi ande dia Jezú kuíza. Eie nange u banza Noué, Mbalahamu, Sala, Mozé, Lute, Estere, ni athu a mukuá. O divulu dia Jihebeleu mu kibatulu kia 11 di tanga ia lungu ni maiala ni ahatu akexile ni kixikinu. Maji mu “athu aiuka” muala ué o jiselevende ja Jihova ene mu fuá mu izuua ietu. Mukonda dia ku kinga o difukunukinu, tu kala sé uôma ua kufuá.—Jihebeleu 2:15.
19 Ihi ia-nda bhita ni athu oso ka sidivila Jihova mukonda dia ku kamba ku mu ijiia? O jimidi ja “athu a bhukumuka” ka-nda ku a jimba. Ene ué a-nda ku a fukununa, ni ku a bhana kithangana kia ku di longa maka alungu ni Nzambi ia kidi, ni ku mu sidivila. Mu midi ia mivu, athu afú a-nda ku a fukununa, a-nda tambula ujitu ua ku kala ni athu a kamúkua mu ixi, ala ni kixikinu mu ku sidivila Jihova. Kia-nda kala kithangana kia madiuanu. O Bibidia ixana o kithangana kiki, kála Kizuua kia Kufundisa.#
20 O kuila kiki kijimbulula kuma athu oso afú a-nda fukunuka? Kana. O Bibidia izuela kuma athu a mukuá afú, ala mu “alunga ka túbhia.” (Luka 12:5) O dijina Kalunga ka túbhia, dijina dia dixita dia kexile bhu kanga dia Jeluzaleme m’ukulu. Muene mua kexile mu kuoha o imbi ni ixete. O imbi ia kexile mu takula-mu, ki ia kexile ni kijingu kia ku i funda né ku i fukununa. Kienhiki, o Kalunga ka túbhia, kijimbulula ku buika kua kalelaku. Sumbala Jezú muéne ua-nda fundisa athu a muenhu, ni madifundu, maji o Mufundixi ua sukidila-ku, Jihova. (Ikalakalu 10:42) Muéne ka-nda fukununa athu aiibha né a bhukumuka.
“O DIFUKUNUKINU DIA DIANGA”
21 O Bibidia i tanga ué o difukunukinu dia mukuá, a di xana “o difukunukinu dia dianga.” (Dijingunuinu 20:6) O Bibidia iamba ué kuila ua fukunuka kiki, Jezú Kristu.
22 Kioso kiafú Jezú, Jihova kehela kuila o Mon’ê ua fiiele u bhita izuua iavulu mu mbila. (Jisálamu 16:10; Ikalakalu 13:34, 35) Nzambi ua fukununa Jezú kála muthu mu nzumbi. O poxolo Phetele u jimbulula kuma Kristu “a mu jibhila mu xitu, a mu phaphumuina mu nzumbi.” (1 Phetele 3:18) Kiki kiexile madiuanu a dikota. Jezú uakexile dingi ku muenhu, kála muthu mu nzumbi! (1 Kolindo 15:3-6) Jezú uexile o muthu ua dianga ku difukunukinu didi. (Nzuá 3:13) Maji keji kala ngó muéne.
23 Jezú uejidile kuma ueji vutuka ku diulu, muéne uambela akaiedi iê kuma muéne ueji “iudikila-ku kididi” phala ene. (Nzuá 14:2) Jezú uexana ió eji banda ku diulu kála “kakilunga kófele!” (Luka 12:32) O kibuka kiki kiofele kia Jikidistá ja fiiele kieji kala kikuxi? Kála ki tanga o divulu dia Dijingunuinu 14:1, o poxolo Nzuá uambe: “Anga ngi talesa, ngi mona Kambudi [Jezú Kristu] uemana ku Mulundu ua Ziione. Anga bhu kala athu kumoxi ni Muène, hâma ia midi ni makuinhi auana ni midi jiuana, ala ni dijina diê, ni dijina dia Tata iê, òsoneke bhu mabhômo mâ.”
24 Mu 144.000 ia Jikidistá muala ué o jipoxolo ja Jezú, a a fukununa phala kuia ku diulu. Kithangana kiebhi ki bhita o difukunukinu diâ? O poxolo Phaulu ua soneka kuma, íii ieji bhita mu ku tukuluka kua Kristu. (1 Kolindo 15:23) Kála ki tua-nda di longa mu Kibatulu kia 9, tuala mu izuua íii. Kienhiki, oso a subhuka mu kibuka kia 144.000, a fuá mu izuua ietu, a a fukununa mu kithangana kieniókio phala ku kala ku diulu. (1 Kolindo 15:51-55) Athu avulu mu ngongo, a kingila ku a fukununa phala ku kala mu Palaízu mu ixi.
25 Kiene, tu tena ku kala ni kixikinu kuma Jihova ua-nda buika o nguma ietu, o kalunga katé ku hádia! (Izaia 25:8) Maji nange uibhuidisa, ‘Ihi ia-nda bhanga ku diulu ió a-nda kua fukununa?’ Ene a-nda kala ku unguvulu ua Utuminu ua diulu. Tua-nda di longa dingi ia lungu ni nguvulu iú mu kibatulu ku pholo.
IHI I LONGA O BIBIDIA
- O misoso ia Bibidia ia lungu ni difukunukinu, i tu bhana kidielelu kia kidi.—Nzuá 11:39-44.
- Jihova ua mesena ku bheka ku muenhu oso afú.—Jobe 14:13-15.
- Oso ala mu hades, o mbila ia athu oso a fuá mu ngongo, a-nda a fukununa.—Nzuá 5:28, 29.
* O misoso ia mukuá tu i sanga mu madivulu a 1 Jisobha 17:17-24; 2 Jisobha 4:32-37; 13:20, 21; Matesu 28:5-7; Luka 7:11-17; 8:40-56; Ikalakalu 9:36-42; ni 20:7-12.
# Phala kuijiia dingi ia lungu ni Kizuua kia Kufundisa, tanga o Kibandekesu.
Ibhuidisu
1-3. Nanhi o nguma i tuala na-iu etu oso, ni mukonda diahi o ilongesu ia Bibidia i tu bhana kidielelu?
4. (a) Jezú mu ku dila kamba diê uafú, i tu longa ihi ia lungu ni Jihova? (b) Ukamba uahi uakexile nau Jezú?
5, 6. (a) Kiebhi Jezú kia divuile kioso kia kexile ni muiji ni makamba a Lázalu akexile mu dila o kufuá kuê? (b) Mukonda diahi o mukondo ua Jezú u tu kuatekesa?
7, 8. Mukonda diahi o ia bhiti ni Lázalu, mu ibanzelu ia athu ki kua kexile ku kinga, maji ihi ia bhange Jezú?
9, 10. (a) Kioso Jezú kia fukununa Lázalu, muéne uambe kuma o kutena kuê kua Tokala kua nanhi? (b) Mbote iahi i tu tambula mu ku tanga o misoso ia Bibidia ia lungu ni difukunukinu?
11. Kiebhi o musoso ua difukunukinu dia Lázalu, ilondekesa o kidi kiosoneke mu divulu dia Ndongixi 9:5?
12. Mukonda diahi tu tena kuxikina kuila, o difukunukinu dia Lázalu dia bhitile muene?
13. Kiebhi ki tuejiia kuma Jihova u tena ku fukununa athu afú?
14, 15. Kala kiambe Jobe, kiebhi ki divua Jihova ia lungu ni ku bheka ku muenhu athu afú?
16. O athu afú, a-nda ku a fukununa phala ku kala mu ukexilu uahi?
17. O kuila kua-nda fukunuka athu avulu?
18. A nanhi ala mu kaxi ka “athu aiuka” a-nda ku a fukununa, kiki ki tu katula uôma uahi?
19. A nanhi “athu a bhukumuka,” ni kithangana kiahi kia a bhana Jihova?
20. O Kalunga ka túbhia ihi, a nanhi aia-mu?
21, 22. (a) “O difukunukinu dia dianga” ihi? (b) Nanhi ua dianga kufukunuka kála muthu mu nzumbi?
23, 24. A nanhi ala ué ni Jezú mu kibuka kia “kakilunga kófele,” ene ala ki kuxi?
25. Ihi i tua-nda di longa mu kibatulu ku pholo?

robotstxt: allowed

filter: keep


text:
DISÁ 21
O Betele Ihi?
Mu Hebalaiku, Betele kilombolola “Inzo ia Nzambi.” (Dimatekenu 28:17, 19) Dijina dia tokala phala o jinzo ji tunga o Jimbangi ja Jihova ku mundu uoso, bhuoso bhua kuatekesa o kikalakalu kia kuboka. O kibuka kia Utuminu, kiala mu mbanza ia Nova Iorque, ku Estados Unidos, bhenhobho, ene a langa o ikalakalu ia jifiliiale ja jixi joso. Oso a kalakala ku Betele, a exana muiji ua Betele. Kala muiji, ene a tunga kumoxi, a kalakala kumoxi, adia kumoxi ni ku di longa kumoxi o Bibidia.
Betele kididi ki ki difu, kuene ku di bhakula athu mu vondadi iâ. Ku Betele joso, kuene maiala ni ahatu jikidistá a di bhakula phala ku bhanga o vondadi ia Nzambi ni kusidivila mu thembu ioso, mu kuta kupholo o Utuminu. (Matesu 6:33) Sé-ku muthu a mu futa mu ioso ia bhanga, maji enioso ala ni dixilu dio iudike kiambote, kúdia ni ku tambula kikuatekesu phala kusuua o ibhindamu iâ ia xitu. O jiphange joso ku betele ala ni kikalakalu. Saí iá ala mu maxilu a kusoneka, a kulamba, mba kusidivila kúdia. A mukua, a sokejeka o madivulu, a zelesa o maxilu, a sukula izuatu ni ima ia mukua dingi.
Kididi ki kuatekesa o kikalakalu kia kuboka. O kikalakalu kia beta-kota ku Betele joso, o ku ijidisa o kidi kia Nzambi ku athu oso. Mu kifika, o kadivilu kaka. A ka soneka ni kikuatekesu kia kibuka kia Utuminu, iá a ka tumikisa ku jiphange joso ene mu lungulula o madivulu ku mundu uoso. A ji katula kopia javulu mu filiiale ji bhanga o kikalakalu kiki. Mu ku suka-ko, a ji tumikisa ku 110.000 ia ilunga ndenge. O miji ioso ia Betele a bhanga o sidivisu ioso íii, phala kukuatekesa o kikalakalu kia beta dingi kota
Nanhi u sidivila ku Betele, ni ihi ia bhanga phala n’a suu o ibhindamu iâ?
Kikalakalu kiebhi kia beta-kota kiene mu kuatekesa o Betele joso?


text:
O MULANGIDI (UA KU DI LONGA) Katutu 2017
Mu Mulangidi iú, tu sanga-mu o milongi ia 23 ia Kamusasadi ndu 26 ia Kamoxi ua 2017.
Sota Kukala ni Ukexilu ua Kuditumina o Jihânji
Kiebhi o misoso ia athu mu ukulu i tena ku tu kuatekesa kukala ni kifua kia ku dilanga o jihanji? Mukonda diahi o Jikidistá a bhingi kukala ni kidifua kiki?
Londekesa o Henda Kala Jihova
Sai kizuua, Jihova ua dilondekesa kua Mozé, anga u mu tangela o dijina Diê ni idifua iê. O kidifua kia dianga kia mu tangela Nzambi, o henda. Ihi ilombolola o kidifua kiki, ni mukonda diahi ua tokala ku kijiia kiambote?
‘O Maka a Nzambi Ietu-phe, ma Xalela-ku, Katé ku Hádia ni Hádia’
O Bibidia iene hanji o divulu a beta ku di sumbisa, né muene ni kibhidi kiejila mukonda dia ukexilu ua kuzuela kulunguluka, kioso o athu kia mateka o kuzuela dimi diéngi, kioso o athu kia fidisa kulungulula o Bibidia mu madimi engi.
‘O Mak’â Nzambi Ala ni Kutena’
Athu avulu ene mu lungulula o mienhu iâ mukonda dia kudilonga o Maka a Nzambi. Ihi ia bhingi phala o Maka a Nzambi ku lungulula ue mienhu ietu?
‘Suina . . . u Kalakale’
Mukonda diahi tua bhingi kulondekesa kusuina, ni kiebhi ki tu tena kukala ni kidifua kiki?


text:
Disá 11
O Ijila ia Bibidia i tu Kuatekesa Kiebhi?
1. Mukonda diahi tua bhindamena itendelesu?
O Mubhangi uetu ua beta-kota mu unjimu, etu ndenge. Kála o tata ia henda, muéne u tu langa. Muéne ka mesene kuila etu tu di tumina ngó mudietu. (Jelemiia 10:23) Kála o mona-ndenge u bhindamena o itendelesu ia jitata jê, etu oso tu bhindamena o itendelesu ia Nzambi. (Izaia 48:17, 18) O ijila ia Bibidia i tu bhana itendelesu, uene ujitu ua Nzambi.—Tanga 2 Timote 3:16.
O itumu ia Jihova ni ijila iê, i tu longa kiebhi ki tu tena ku kala ni ukexilu uambote ku muenhu lelu, i tu londekesa ué kiebhi ki tu tena ku tambula o mabesá a kalelaku ku hádia. Mukonda Nzambi muéne ua tu bhange, tua tokala ku xikina o itendelesu iê.—Tanga Jisálamu 19:7, 11; Dijingunuinu 4:11.
2. Iebhi o ijila ia Bibidia?
O ijila ia Bibidia, kidi kia beta-kota, i tu kuatekesa ku muenhu. O itumu i sidivila mu ithangana ia tokala. (Matendelelu 22:8) Tua tokala ku xinganeka mu ujitu uetu ua tu bhana Nzambi ua ku banza, phala kuijiia se o maka enhá a bhingi ku kumbidila o ijila. (Jisabhu 2:10-12) Mu kifika, o Bibidia i longa kuma o muenhu ujitu ua Nzambi. Kijila ki tena ku tu endesa mu ikalakalu, kubhata, ni kioso ki tuenda njila. Ki tu kuatekesa ku di langa.—Tanga Ikalakalu 17:28.
3. Iebhi o ijila iiadi ia dianga?
Jezú ua zuela ijila iiadi ia beta-kota. O kijila kia dianga, ki tu londekesa se mukonda diahi o athu ala ku muenhu—o kuijiia Nzambi, ku mu zola, ni ku mu sidivila. Tua tokala ku xinganeka mu ijila íii mu ima ioso i tu sola. (Jisabhu 3:6) O muthu u bhaka o ijila íii ku muxima, u kala ni ukamba ni Nzambi, ku zediua ku muenhu, ua-nda tambula muenhu ua kalelaku.—Tanga Matesu 22:36-38.
O kijila kia kaiiadi, ki tu kuatekesa ku dibhana kiambote ni akuetu. (1 Kolindo 13:4-7) O ku belesela o kijila kiki, ku lombolola ku kaiela o phangu ia Nzambi, ia ku dibhana ni athu.—Tanga Matesu 7:12; 22:39, 40.
4. Kiebhi ki tu kuatekesa o ijila ia Bibidia?
O ijila ia Bibidia i longa o miji kiebhi kia tena ku di zola mudiâ. (Kolose 3:12-14) O Mak’â Nzambi a langa ué o miji, mu ku a longa ijila—kuila o ukaza ua tokala ku nangenena.—Tanga Dimatekenu 2:24.
O ijila íii ia Bibidia, i tena ku tu kuatekesa ku kala kiambote. Mu kifika, o jixefe a mesena akalakadi a belesela o ijila ia Bibidia, kala muthu ua kidi, ni muthu u sakamana mu ikalakalu. (Jisabhu 10:4, 26; Jihebeleu 13:18) O Mak’â Nzambi a tu longa ué kuma tua tokala ku sanguluka ni ima i tu bhindamena, ni ku beta ku bhana valolo ku ukamba ni Nzambi, o jimbote ndenge.—Tanga Matesu 6:24, 25, 33; 1 Timote 6:8-10.
O ku belesela o ijila ia Bibidia, i langa o sauidi ietu. (Jisabhu 14:30; 22:24, 25) Mu kifika, o ku belesela o kitumu kia Nzambi kia lungu ni uhôlua, ki tu langa ku mauhaxi a jibha, ni mu iluezu iavulu. (Jisabhu 23:20) Jihova ka tu fidisa kunuá uhôlua, maji ua tu tendelesa kunuá ni kilunji. (Jisálamu 104:15; 1 Kolindo 6:10) O ijila ia Nzambi ki i kuatekesa ngó ku di langa mu ima i tu bhanga, maji i tu kuatekesa ué ku langa o ibanzelu ietu. (Jisálamu 119:97-100) Mu kiki, o Jikidistá ja kidi, ka belesela ngó mukonda a-nda katula-ku mbote. Ene a bhanga kiki, phala ku bhana kijingu kua Jihova.—Tanga Matesu 5:14-16.
DI LONGE DINGI
Mu Kidi Ihi i Longa o Bibidia?
Kiebhi ki tu Kala ni Ukexilu u Uabhela Nzambi
Mu Kidi Ihi i Longa o Bibidia?
O Ubanzelu ua Nzambi ua Lungu ni Muenhu
IA LUNGU N’ETU
Bhinga n’a ku longe o Bibidia
Di longe o bibidia mu ola ni kididi ki ua mesena sé ku futa.


text:
DISÁ 15
Kiebhi o Tufunga Kia Langa o Kilunga?
Mu kilunga kietu, o athu ala kupholo kene mua futa. Mu veji dia kiki, a bhanga kala kia kexile mu bhanga mu kilunga kia dianga, a sola tufunga phala “ku inga o kilunga kia Nzambi.” (Ikalakalu 20:28, NW) O tufunga tutu, maiala a kulu mu Mak’a Nzambi, a kala kupholo mu kilunga ni ku inga “kana ni usudi, maji ni vondadi ioso, kioso kia mesena Nzambi. Ki mu ki bhangela nganhu ia xidi, maji a ki bhangela [ni] muxima.” (1 Phetele 5:1-3, NW) Kikalakalu kiebhi kia bhanga phala ku tu kuatekesa?
Ene a tu suua ni ku tu langa. O tufunga endesa ni kulanga o kilunga mu nzumbi. Mu kuijiia kuila Nzambi ua bhana o kikalakalu kiki kia dikota, o tufunga ka tumina o mundu ua Nzambi, maji ene a kuatekesa phala o mbote iâ ni kusanguluka kuâ. (2 Kolindo 1:24) Kala o mubhidi u langa o jimbudi ni henda ioso, o tufunga a bhanga ioso phala kuijiia kiambote o jiphange joso mu kilunga.
Ene a tu longa kiebhi ki tu bhanga o vondadi ia Nzambi. Mu semana joso, o tufunga endesa o iônge mu kilunga, phala kukolesa o kixikanu kietu. (Ikalakalu 15:32) O maiala iâ, a kala ué kupholo mu sidivisu ia kuboka, a kalakala kumoxi n’etu ni ku tu longa o maukexilu oso a ukunji.
Ene a bhana kikolokotesu kala muthu mudietu. Phala kusuua o ibhindamu ietu ia nzumbi, o tufunga a tu kunda ku mabhata metu, mu Kididi kia Kubheza, phala kubhana kikuatekesu ni ku tu konda o malamba bhu kaxi ka Bibidia.
Ene a kalakala ué phala ku dikila o muiji. Ene a bhingi ué kithangana phala kukala kumoxi ni muiji. Tua bhingi-phe tua xila.
Kikalakalu kiebhi kia bhanga o tufunga mu kilunga?
Kiebhi o tufunga kia londekesa kuila a mesena o mbote ietu?


text:
UKEXILU UETU UA UKIDISTÁ NI UKUNJI UETU–MILONGI PHALA O IÔNGE Kasambuadi 2017
Ifika ia Bhebhuluka
Ifika ia bhebhuluka ia Mulangidi! ni ifika ia mbandu longa o kidi, i zuela ia lungu ni ima ia-nda bhita ku hádia. Sola o jindunge, phala kusoneka i ua-nda zuela.
O VALOLO IA MAK’Â NZAMBI
Kijimbuete Kilondekesa Kuila, Izalaiele Eji ku i Tunga Dingi
Kikanenu kiahi kia bhange Jihova Nzambi, kioso kia tumu o polofeta Jelemiia kusumba kibhela? Kiebhi Jihova kiene mu ku londekesa o henda?
O VALOLO IA MAK’Â NZAMBI
Ebede-Meleke—Phangu ia Henda ni Kusuina
Ebede-Meleke ua londekesa kusuina mu kuzuela ni Sobha Zedekiia, maji ua londekesa o henda kua Jelemiia, o polofeta ia Nzambi.
UENDELU UA UKIDISTÁ
Kulanga o Ididi Ietu ia Ubhezelu
O ididi ietu ia Ubhezelu iambata o dijina dikola dia Nzambi, mu kiki, tua tokala ku i zelesa ni ku i langa kiambote. Kiebhi etuenioso ki tu tena kukuatekesa kulanga o Kididi Kia Ubhezelu
O VALOLO IA MAK’Â NZAMBI
Jihova Ua-nda Bhana ku Athu Oso, Kala Kia Fuama o Ibhangelu iâ
Ki kale polofeta Jelemiia mba Sobha Zedekiia, a bhange ima ia lungu ni kibuikilu kia Jeluzaleme, maji o misoso iâ ki i difu.
UENDELU UA UKIDISTÁ
Jihova Ka-nda Jimba o Henda i mu Londekesa
Kiebhi Jihova kia mona o jiselevende jê ja kuka, ki ji tena dingi kuboka kiavulu mukonda dia kukuka?


text:
DIAMBU DIA KAPA | MUKONDA DIAHI KIMA KIAMBOTE KUKALA MUKUA KIDI?
Mukonda diahi kima kiambote ku kala muthu ua kidi
“Kuma tua di fika kukala ni kitongoluelu kia zele, mbata tua mesena kubhanga mu kidi o ima ioso.”
Mu Bibidia, o kizuelu “kubhanga mu kidi o ima ioso,” mu Ngeleku kilombolola kubhanga kima kia uabha kinene. Kilombolola ué kukala ni ukexilu uambote.
O Jikidistá a belesela o izuelu íii: “Tua mesena kubhanga mu kidi o ima ioso.” Ihi ia bhingi phala kubhanga ioso mu kidi?
KUBHÂNGA NI IBANZELU IA IIBHA
Athu avulu ande dia kutunda, a ditala mu lumuenu. Phala-hi? Phala kudimona se a zuata kiambote. Maji kuene dingi kima kia beta-o-kota, o pholo ndenge. Mu kidi o ima i tu banza, i tena kubandekesa mba kusosolola o kuuabha kuetu.
O Mak’â Nzambi a zuela kuila, athu oso a a vuala ni ukexilu ua kubhanga ima ia iibha. O divulu dia Dimatekenu 8:21, dizuela: “Ilunji ioso ia ixinganeku ia muthu, iaiibha tundé mu undenge uê.” Mu kiki, tua tokala kubhânga ni ixinganeku íii ia kuta ituxi. O poxolo Phaulu ua soneka ia lungu ni ima ia bhiti na-iu ku muenhu uê, muéne uixi: “Ngejiia kuma moxi diami nga sangulukila o Kitumu kia Nzambi. Maji nga mono kuila Kitumu kiengi kia mu tumina mu idiandu iami, kiala ku di lua ni kitumu kia ngi kala mu kilunji kiami, kiene kí kiala ku ngi kutila mu ubhika ua kitumu kia ituxi kia ngi kala mu idiandu iami.”
Mu kifika, se o muxima uetu ua mu tu sunga phala kubhanga ima ia iibha, tua tokala kubhanga nguzu phala ki tu kale tu abhika a muxima. Etu tua tokala o kusola, se tu bhanga ima iambote mba ia iibha. Kioso ki tu dituna o ibanzelu ia iibha, tu kala tu akua kidi sumbala tuala bhu kaxi ka athu a bhanga ima ia iibha.
KUTOLOLA O IBANZELU IA IIBHA
Phala kubhanga kiki, tua tokala kukala ni ukexilu uambote. Maji athu avulu a thandanganha dingi ni ihi ia-nda ‘zuata’ o kutonginina o ukexilu uâ kana. Mukonda dia kiki, a sota ndunge phala kujimbulula o makutu’â. O divulu, O Kidi Kia lungu ni Makutu (The Truth About Dishonesty) diambe kiki: “Sumbala saí ithangana tu dinga maji o kudinga kuku ki ku tu bhangesa kiá kukala tu akua makutu kana.” Maji o kuila saí kitumu ki tu kuatekesa kuijiia se kima kiambote kutanga makutu mba kana? Xe saí.
Jimidi ni jimidi ja athu mu ngongo ioso, a mono kuila o Bibidia i tena ku a kuatekesa kuijiia kiambote o maka enhá. Se-ku divulu di tena kubhana milongi iambote kála o Bibidia. (Jisálamu 19:7) O Bibidia i bhana milongi ia lungu ni muiji, salu, ukexilu uambote ni ubhezelu. Sumbala a i soneka ukulu, maji iala hanji ni valolo iavulu katé kiki. O itumu iê ni ijila i kuatekesa athu oso. Kutanga o milongi ia Bibidia, ku i xinganeka ni ku i belesela ku muenhu uetu, kua-nda tu kuatekesa kubhanga ima ioso mu kidi.
Maji o kuijiia kiambote o Bibidia, ki kuene ngó kua-nda tu kuatekesa kutolola o ibanzelu ia kutanga makutu. Tuejiia-kiu kuma, etu tuala mu ngongo ia ufusa, i tu jijidika kukaiela o ukexilu uê ua iibha. Mukonda dia kiki, tua tokala kusamba kua Nzambi phala ku tu kuatekesa. (Filipe 4:6, 7, 13) Mu kubhanga kiki, tua-nda tena kukolokota mu kubhanga o ima ni kuiuka kuoso ni mu kidi kioso.
MABESÁ EJILA MU KUZUELA O KIDI
Hitoshi, tua mu tange ku mbandu ia dianga, ua tambula dibesá dia dikota, oso a muijidile kuma mukalakadi uambote, u bhanga ioso mu kidi. Lelu muéne ua mu kalakala ni xefe ua mu zolo kiavulu mukonda dia ukexilu uê uambote. Hitoshi uambe: “Nga sanguluka kiavulu mu kusanga salu i ngi kuatekesa kukala ni muxima ua zele.”
Athu avulu kiene ué kiene mu divua. Tanga o misoso ia athu a tambula mabesá avulu mukonda dia kukaiela o mulongi ua Bibidia ua “kubhanga mu kidi o ima ioso.”
Muxima ua zele
“Ki nga tenesa 13 kia mivu, nga xisa o xikola eme ngai mu kalakala ni mii. Kienhiki, kifua kitadi kioso ki nga kexile mu nganhala kia tundile ku uii. Mu kubhita thembu, nga kazala. Muadi uami n’eme tua mateka kudilonga o Bibidia ni Jimbangi ja Jihova. A tu longo kuila Jihova * ua zembe o maukexilu a iibha kála o kunhana, kienhiki tua lungulula o ukexilu ua muenhu uetu. Ku muvu ua 1990 tua dibhakula kua Jihova ia a tu batizala.
—Jisabhu 6:16-19.
“M’ukulu, m’onzo iami muezalele ni imbamba i nga nhanene, maji lelu imbamba ioso nga i texi; ku muxima kua ngi zele. Kioso ki ngi xinganeka m’ukulu, ngi sakidila kiavulu Jihova mu ku ngi kuatela henda ni ku ngi loloka o ituxi iami. Lelu ki ngiia mu zeka, ngi sanguluka kiavulu mu kuijiia kuila nga mu bhanga o vondadi ia Jihova.”
—Cheryl, mukua Irlanda.
“Kioso xefe iami kievu kuila nga ditunine kutambula kitadi ku diiala dia mesenene ku ngi zonza, muéne uambe: ‘O Nzambi iê ia ku kitula muthu uambote! Dibesá dia dikota kukalakala n’eie mu ditenda dietu.’ O kubhanga ima ioso mu kidi, ku ngi bhangesa kukala ni muxima ua zele bhu pholo ia Jihova. O ukexilu iú u ngi kuatekesa ué kusuínisa o muiji uami, ni athu a mukuá kukala uá ni ukexilu iú.”
—Sonny, mukua Hong Kong.
Kutululuka
“Ngene mu kalakala mu bangu. Mu salu íii o kukala mvuama kua beta-o-kota o kukala ni ukexilu uambote ndenge. O athu ene mu zuela kuila ‘ki kima kia iibha kunhana bhofele, mukonda ku tu bhangesa kukala ni kitadi kiavulu.’ Maji mukonda dia kubhanga ioso mu kidi, ngala ni kutululuka kua kidi. Nga mesena kukolokota mu kuenda mu kidi, né muene se a ngi kaia ku salu. Jixefe jami ejiia kuila nuka nga-nda kua tanga makutu.”
—Tom, mukua Estados Unidos.
O athu a ku xila
“Ku salu kua jimbile imbamba, kienhiki o xefe iami ua ngi bhingi kutanga makutu; maji nga ditunu. Kioso o mii kia a kuata, o xefe iami ua ngi sakidila kiavulu mu kukala ngi mukua kidi. O kubhanga ima ioso mu kidi mu kaxi ka athu akua makutu, kubhinga nguzu. Maji se tu kolokota, o athu a-nda tu xila kiavulu.”
—Kaori mukua Japão.
O kukala ni muxima ua zele, kutululuka kua kidi ni ku ku xila ku akuenu, mabesá a dikota alondekesa kuila kima kiambote kubhanga ioso mu kidi. O kuila makutu?
^ kax. 18 Jihova, o dijina dia Nzambi, kala ki zuela o Bibidia.
DI LONGE DINGI
NJIMBU IAMBOTE IA NZAMBI!
O Ijila ia Bibidia i tu Kuatekesa Kiebhi?
Jezú ua jimbulula se mukonda diahi tua bhingi itendelesu ni ijila iiadi iebhi ia Bibidia ia beta dingi kota.


text:
KIJIMBUETE KIA JW.ORG
Kutokuesa mu JW.ORG ni Kikuatekesu Kia Smartphone Mba Tablet
Jimbandu joso ni jifalamenda ji u mona mu lumuenu lua komputadolo, u ji sanga ué mu smartphone mba tablet. Maji phala ku ku kuatekesa o kutokuesa, o jimenu ni jitela a ji londekekesa kiengi mu mitelembe iofele. O jindunge mu mbandu íii ja-nda ku kuatekesa kusanga ioso i ua mesena mu jw.org.
Kukalakala ni jimenu ja kutokuesa
Kutokuesa mu jimbandu mba ibatulu ia divulu
Kutanga o Bibidia online
Kuívua milongi io ngalavale
Kukalakala ni jimenu ja kutokuesa
Mu tela ia komputadolo, o jimbandu phala ku kuendesa ji kala jinga kuthandu dia tela, o menu ia kaiadi i kala ku kiasu.
Maji mu mitelembe iofele, o jimenu joso ja kutokuesa ji kala kifua mu verticale. Phala kukatula mbote iavulu mu tela, se kua mu kalakala ni jimenu, jene ki ji moneka kana.
Bueta mu mbandu Menu phala kusueka mba kulondekesa o jimenu ja kutokuesa. Bueta mu dijina dia mbandu phala kuia ku dimatekenu.
Bueta mu mbandu Exibir lista phala kumona o menu ia kaiadi ia mbandu ienioio. Sola-bhu kima kimoxi mu menu ienii phala kuia mu dimatekenu.
Bueta mu mbandu Ocultar lista phala kujika o menu ia kaiadi ia mbandu.
Bueta mu mbandu JW.ORG phala kuvutuka mu dimatekenu.
Bueta mu mbandu Idiomas phala kumona o madimi moso.
Bueta mu mbandu Buscar phala kusanga o milongi bhu kaxi ka felamenda Busca do site.
Kutokuesa mu jimbandu mba ibatulu ia divulu
Mu tela ia komputadolo, o mbandu ia divulu muala o milongi i jikuka kioso ki uia ni kutanga o mbandu mba o kibatulu kia divulu. Maji mu mitelembe iofele, o mbandu mu kala o milongi ia divulu, i di sueka.
Bueta mu mbandu Exibir lista phala kumona o mbandu muala o milongi ia divulu. Bueta mu diambu phala kumona o milongi ia mbandu mba kibatulu ki ua mesena.
Bueta mu mbandu Anterior phala ku kulondekesa o milongi mba kibatulu kia bhiti.
Bueta mu mbandu Proximo phala kumona o milongi mba o kibatulu kia-nda kaiela.
Bueta mu mbandu Ocultar lista phala kusueka o mbandu muene mu kala o milongi ia divulu anga u suluka ni kutanga o milongi mba o kibatulu ki ua mu tanga.
Kutanga o Bibidia online
Ndé mu mbandu PUBLICAÇÕES > BÍBLIA anga bueta mu mbandu Leia Online. Mba ndé mu mbandu ia dianga anga bueta mu “Leia a Bíblia on-line”.
Mu mbandu Barra de navegação da Bíblia, sola divulu ni kibatulu. Mu suluka bueta mu mbandu Ir.
Kioso ki uia ni kutanga o Barra de navegação da Bíblia ia-nda naminina mu Barra de menus. Kiki kikuatekesa kiavulu kutanga kibatulu kiengi.
Bueta mu mbandu Desafixar phala kukatula o Barra de navegação da Bíblia da Barra de menus. Kubhanga kiki, ki bhana dingi kididi phala kulondekesa o mbandu ia bibidia. Phala kusola kibatulu kiengi, ua tokala kuia katé ku thandu mba kudisukilu dia mbandu mu uala.
Bueta mu mbandu Fixar phala kuta o Barra de navegação da Bíblia mu Barra de menus.
Bueta mu mbandu Exibir lista phala kumona o milongi (sumário) ia Bibidia (ko madimi moso kana), o dimatekenu ni ibandekesu.
Bueta mu mbandu Anterior phala kumona o kibatulu kia bhiti.
Bueta mu mbandu Próximo phala kumona o kibatulu kia-nda kaiela.
Bueta mu mbandu Ocultar lista phala kusueka o mbandu ia milongi ia Bibidia.
Kuívua milongi io ngalavale
Se o milongi i ua mu tanga, iala kiá mu audio, a-nda i londekesa mu Barra de áudio.
Bueta mu mbandu Reproduzir phala kuxikisa o milongi.
Bueta mu mbandu Pausar phala kuimanesa o audiu. Bueta dingi mu mbandu Reproduzir phala kusulukisa o audiu.
Phala kuívua mbandu iengi ia audiu, koka o marcadore ia kithangana kupholo mba kudima.
O Barra de áudio ia-nda naminina mu Barra de menus né muene se u mexena mu mbandu phala kukaiela o kitangelu kia kibatulu. Mu kiki, eie u tena kuimanesa ni kuvutukisa o audiu sé kujimba o mbandu i ua mu tanga.


text:
GITSHINYI 4
Guvuila Satana Guanethele Itshi?
Adama nu Eva alumbugile Nzambi hene afile. Gisendeselo 3:6, 23
Eva walemvugile nyoga hene gadile bundu. Hangima, wahuile Adama, hene nu mwene adile.
Atshitshile ndanga ingoshi yabola
Lujingu luawo nu’anawo luabuile lua lamba. Akolele uu afile. Ayile mu jinga ndo mu thotho ingoshi ya givule; lujingu luawo luasugile.
Gifua fuluguta, athu agufua ashi nu monyo ndo. Gisendeselo 3:19
Tanufua mukunda hungi’etu agasue tudi ana a Adama nu Eva. Athu agufua ajiile gutumona ndo nga guvua nga gutshita gima gingoshi ndo.
Matangi a Yehowa akhalelego egi athu afue. Mwaleha ndo mbaumufuzumuna athu a gufua. Gula amuvuila, mba jinga ivuo nu ivuo.
HAGUJIYA NDAGA JIKO
MENE JIA BONGA JIAKATUGA GUA NZAMBI!
Matangi a Nzambi mukunda nu mavu adi itshi?
Biblia yana gukotelesa gishina Nzambi wafugile mavu, nu tangua malamba mbaahua, nu ndaga mbayikalegewa ha mavu nu luholo lua athu mbaajinga hene.
MENE JIA BONGA JIAKATUGA GUA NZAMBI!
Felela ditshi didi guene mukunda nu athu afuile gale?
Itshi yana gutubuila gula tuafua? Mbatumona luko athu tuana guzumba afilegale ba?


text:
UENDELU UA UKIDISTÁ
Londekesa o Idifua ia Nzambi—O Kixikanu
MUKONDA DIAHI KIMA KIAMBOTE KUBHANGA KIKI:
Kubhinga kixikanu, phala kusidivila kiambote Nzambi.—Jih 11:6
O kukala ni kixikanu mu ikanenu ia Nzambi, ku tu kolokotesa mu ibhidi.—1Ph 1:6, 7
O kukamba kixikanu, ku bhangesa o muthu kuta kituxi.—Jih 3:12, 13
KIEBHI KI TU TENA KUBHANGA KIKI:
Samba phala kubhinga dingi o kixikanu.—Lu 11:9, 13; Ng 5:22
Tanga o Mak’â Nzambi, xinganeka mu ima i u tanga.—Lo 10:17; 1Ti 4:15
Dilunge kumoxi ni jiphange.—Lo 1:11, 12
TALA O VIDIU, SOTA O MAUKEXILU A KU KUATEKESA KUKALA FIIELE—KALA NI KIXIKANU; MU KUSULUKA, TAMBUIJILA O IBHUIDISU IA KAIELA:
O “kuxikana kua kidi” ihi? (1Ti 1:5)
Phala kukala ni kixikanu kia kolo, ima iebhi i tua tokala kulenga?
Mukonda diahi mu kithangana kia hadi ia dikota, kua-nda bhinga kukala ni kixikanu kia kolo? (Jih 10:39)


text:
UENDELU UA UKIDISTÁ
O Kuila Uene mu Kalakala ni Kalatá Phala Kukunda o JW.ORG?
Kuma o hadi ia dikota ia zukama, o kikalakalu kia kuboka a tokala ku ki bhanga dingi ni lusolo. (Ji 24:11, 12, 20) Phala kukuatekesa o athu, tu tena kukalakala ni jikalatá phala kua kuatekesa kuijiia o Mak’â Nzambi, mba o kijimbuete kietu. O kalatá kala ni kidimbu, kilondekesa o vidiu, Mukonda Diahi Tua Tokala ku di Longa o Bibidia? ni kixanu phala kutambula dingi kitendelesu mba ku mu longa o Bibidia. Saí athu ka xikina kutambula o madivulu metu, maji a xikina kutokuesa mu kijimbuete kietu. Kana kukala ni hele ia ku mu bhana o kalatá. Kana kuxá o kalatá, ku athu ka mesena kuívua.
Kioso ki u tunda phala kuia kuoso kuoso, u tena ué kuambata jikalatá, ni kuzuela kiki: “Ngala ni kima ki nga mesena o ku kubhana. O kalatá íii, i kuambata mu kijimbuete muala milongi, jividiu ni madivulu, eie u tena ku a katula sé kufuta kima.” (Nz 4:7) Kuma o jikalatá jofele, eie u tena ku jambata, phala ku ji bhana ku athu, se o kithangana ki bhana.


text:
Musoso 9: Noué u Tunga o Álaka
NOUÉ uakexile ni muhatu ni ana kitatu. An’ê a a xanene Seme, Hamane, ni Jafate. Kala mona uakexile ni muhatu. O muiji ua Noué uexile dinake dia athu.
Nzambi ua tumina Noué ku bhanga kima kia bhonzo. Muéne ua mu tumina ku tunga o álaka ionene. O álaka iexile ionene kála naviio, maji ia difuanganene kala kaxa ionene. Nzambi uixi, ‘Bhanga-iu ni sabhalalu jitatu, ni u temu maxilu.’ O maxilu exile phala Noué ni muiji uê ni iama, ni kúdia phala ene oso.
Nzambi ua tumina Noué ku tunga kiambote o álaka, phala ki i bokone menha. Nzambi uixi: ‘Nga-nda tumikisa dilúvio dia-nda buika o ixi ioso. Uoso ka-nda kala mu álaka ua-nda fuá.’
Noué ni an’ê a belesela Jihova ni a mateka ku i tunga. Maji athu a kamúkua akexile kuelela ngó. Ene a kolokota mu ku bhanga ima iaiibha. Né ngó muthu ua xikanene ia zuela Noué ieji bhanga Nzambi.
A bhiti izuua iavulu mu ku tunga o álaka, mukonda iexile ionene. Kia bhitile mivu iavulu a i zubha. Kienhiki, Nzambi ua tumina Noué ku bheka mu álaka iama ioso. Nzambi ua tumina ku bheka ué mu álaka kiiadi mu ki dífua kia iama, ndunbe ni mukaji. Maji ku iama ia mukuá Nzambi uambela Noué ku bheka sambuadi. Nzambi ua mu tumina ué ku bheka ífua ioso ia jinjila. Kienhiki, kiene kia bhangele Noué kála kia mu tumine Nzambi.
Kioso kia zubha, Noué ni muiji uê a bokona mu álaka. Nzambi ua jika o dibhitu. Mu álaka Noué ni muiji’ê akexile mu kingila. Xinganeka eie mu álaka ni ene mu kingila. Kua-nda kuíza muene dilúvio kála kia zuelele Nzambi?
Dimatekenu 6:9-22; 7:1-9.
Ibhuidisu
- Athu akuxi akexile mu muiji ua Noué? Ni kiebhi kie xanene an’ê kitatu?
- Kima kiahi kia bhonzo kia bhingile Nzambi kua Noué phala ku ki bhanga, ni mukonda diahi?
- Ihi ia bhangele athu kioso Noué kia tangela o maka alungu ni álaka?
- Ihi ia zuela Nzambi kua Noué ia tokalele ku bhanga ni iama?
- Kioso Nzambi kia jika o dibhitu dia álaka, Noué ni muiji uê eji bhanga ihi?
Ibhuidisu ia mukua
- Tanga Dimatekenu 6:9-22.
Ihi ia bhangesa Noué ku kala selevende ia Nzambi ia kidi? (Dim. 6:9, 22)
Kiebhi Jihova kia mona o usuéia, ni kiebhi íii i tu kuatekesa ku sola kiambote o ukexilu uetu ua ku tonoka? (Dm. 6:11, 12; Jisá. 11:5)
Kiebhi tu tena ku kaiela Noué kioso ki tu tambula o ilongesu ia Jihova mu kilunga kiê? (Dim. 6:22; 1 Nzuá 5:3)
- Tanga Dimatekenu 7:1-9.
Kiebhi kuijiia kuma Jihova ua solo Noué o diiala mukuá ituxi kála muthu ua iuka, i tu kolokotesa lelu? (Dim. 7:1; Jisa. 10:16; Iza. 26:7)


text:
KIBATULU TANU
O Kukúla—Ujitu Uonene ua Nzambi
1, 2. (a) Kiebhi kia tokala kukala o ujitu ua valolo phala eie? (b) Mukonda diahi o kukúla, ujitu ua beta-o-kota ua Nzambi?
UJITU uahi ua beta-o-kota u ua tambuile kiá? O ujitu ki u bhingi kuta kalu iavulu phala kukala ni valolo phala eie. Se o ujitu u ku sangulukisa, mba kima ki ua bhindamena eie u sakidila kiavulu.
2 Mu maujitu moso a tu bhana Nzambi, saí ujitu u tua bhindamena dingi, kima kioso-kioso ndenge. Iú o ujitu ua Nzambi ua beta-o-kota ua bhana ku athu. Mu kibatulu kiki, tua-nda dilonga kuila Jihova ua tumikisa Mon’ê Jezú Kristu phala tu tene kukala ni muenhu ua kalelaku. (Tanga Matesu 20:28.) Mu ku tumikisa Jezú mu ixi, kála sata ia kukúla Jihova ua londekesa kuila, ua tu zolo kiavulu.
O KUKÚLA IHI?
3. Mukonda diahi o athu ene mu fuá?
3 O kukúla o ndunge ia sange Jihova phala kubhulula o athu ku ituxi ni kúfua. (Efezo 1:7) Phala kuijiia kiambote se mukonda diahi kua bhingile ku tu kúla, tua tokala kuijia ihi ia bhiti m’ukulu mu jaludim ia Edene. O jitata jetu ja dianga, Adá ni Eva, a tele kituxi. Mukonda dia kuta o kituxi, ene afu. Etu ué tu fuá, mukonda tua lundula o kituxi kia Adá ni Eva.—Tala o Kibandekesu 9.
4. Nanhi uexile Adá ni ihi ia kexile na-iu?
4 Kioso Jihova kia bhange o diiala dia dianga Adá, muéne ua mu bhana kima kia valolo. Ua bhana kua Adá muenhu ua iuka. Ua kexile ni ibanzelu ni mukutu ua iuka. Muéne keji kata, ku kuka mba kufua. Mukonda Jihova muéne ua bhange Adá, Muéne uexile kála tat’ê. (Luka 3:38) Jihova ua kexile mu zuela né ithangana ioso. Nzambi ua mu tangela kiambote ihi ia tokalele kubhanga, iu ua mu bhanene kikalakalu kiambote.
5. O Bibidia iamba kuila, Adá a mu bhange mu ‘kidifuanganu kia Nzambi.’ Kiki ki lombolola ihi?
5 Adá a mu bhangele mu ‘kidifuanganu kia Nzambi.’ (Dimatekenu 1:27) Jihova ua mu bhangele ni idifua Iê, kála o henda, o unjimu, o kuiuka, ni kutena. Muéne ua bhana kua Adá o ufolo ua ku sola o ima. Adá kexile kála makina kana. Nzambi ua mu bhange ni ufolo ua kusola kubhanga o ima iambote mba o ima ia iibha. Se Adá ua solele kubelesela Nzambi, muéne ueji kala mu Palaízu katé ku hádia ni hádia.
6. Kioso Adá kia bhukumukina Nzambi, ihi ia texi? Kiebhi ki tuala etu?
6 Kioso kia bhukumukina Nzambi ia a mu balakala o kufua, Adá ua futu kalu iavulu. Muéne ua texi o ukamba uê ni Jihova, o muenhu uê ua kalelaku, ni dibhata diê mu Palaízu. (Dimatekenu 3:17-19) Adá ni Eva a solo kubhukumukina Nzambi, mukonda dia kiki ene ka kexile dingi ni kidielelu. Mukonda dia Adá kubhukumuka, ‘o ituxi [ia bokona] mu ngongo ku muthu umoxi, o kúfua kù kuejila mu ituxi; kiene ué kia bhiti o kúfua ku thandu dia athu oso, kuma ene oso ate a ituxi.’ (Loma 5:12) Kioso kia te o kituxi, Adá ua di “sumbisa” iu ua tu sumbisa ué, ku ubhika ua kituxi ni kúfua. (Loma 7:14) O kuila etu tuala ni kidielelu? Xê tuala.
7, 8. O kukúla ihi?
7 O kukúla ihi? O kukúla kubhinga ima iiadi. Kia dianga, o kukúla o kima kia futa phala kubhulula muthu. Kaiadi, o kukúla o kima kia futa phala kusumba kima.
8 Se-ku muthu ueji tena kufuta ioso ia texi Adá kioso kia te o kituxi kia tu bhekela o kalunga. Maji Jihova ua sange ndunge ia ku tu bhulula ku kituxi ni ku kalunga. Tua-nda di longa kiebhi kia tu kúla ni kiebhi ki tu tena kukatula mbote mu kukúla.
KIEBHI JIHOVA KIA TU KÚLA?
9. Kiebhi kia tokalele kúfuta o kukúla?
9 Se-ku muthu mudietu ueji tena kukúla o muenhu ua iuka ua texi Adá. Mukonda diahi? Mukonda etu enioso tu akua ituxi. (Jisálamu 49:7, 8) Kueji bhinga muthu ua iuka kála kiexile Adá, phala ku tu kúla. Mukonda dia kiki, o Bibidia ixana o ukexilu iú kuila ‘kukúla kua tokala.’ (1 Timote 2:6) O kukúla kua tokalele ku sokela ni muenhu ua iuka ua texile Adá.
10. Kiebhi Jihova kia tu kula?
10 Kiebhi Jihova kia tu kula? Jihova ua tumikisa mon’ê ua kazola mu ixi. O Mon’a iú, Jezú, muéne a dianga ku mu bhanga. (1 Nzuá 4:9, 10) Jezú ua kexile polondo phala kuxisa Tat’ê, ni dibhata diê ku diulu phala kuiza mu ixi. (Filipe 2:7) Jihova ua bhange madiuanu mu ku tumikisa Jezú mu ixi, anga Jezú a mu vuala sé kituxi.—Luka 1:35.
11. Kiebhi kieji tena o diiala dimoxi kukúla o mundu uoso?
11 Kioso kia bhukumukina Jihova, o diiala dia dianga dia texi o muenhu ua iuka ua tokalele ku athu oso. O kuila kuexile diiala dieji tena kubhulula o an’â Adá ku kalunga? Kua kexile. (Tanga Loma 5:19.) O diiala didi, Jezú, muéne kexile ni kituxi, ua bhana o muenhu uê phala ku kúla o athu. (1 Kolindo 15:45) O muenhu uê ua iuka uene ueji bhulula o an’â Adá ku kalunga.—1 Kolindo 15:21, 22.
12. Mukonda diahi Jezú ua tale hadi iavulu?
12 O Bibidia i tanga o hadi ia bhiti na-iu Jezú ande dia kúfua. Muéne a mu beta, a mu phaphela ku taka, iu uáfu o kalunga ka hadi. (Nzuá 19:1, 16-18, 30) Mukonda diahi Jezú ua talele o hadi ioso íii? Mukonda Satanaji uambele kuila, se-ku muthu ueji kala fiiele kua Nzambi se a mu zukutisa. Jezú ua londekesa kuila o muthu ua iuka u tena kukala fiiele kua Nzambi, né muene se o hadi iavulu. Xinganeka kiebhi Jihova kia sangulukile ni Jezú!—Jisabhu 27:11; tala o Kibandekesu 15.
13. Kiebhi kia futu o kukúla?
13 Kiebhi kia futu o kukúla? Jezú ua bhana kua tat’ê o valolo ia muenhu uê. Ku muvu ua 33 mu kizuua kia 14, ku mbeji ia Nisã mu kalendaliu ka Jijudé, Jihova uehela kuila o jinguma ja Jezú ji mu jibha. (Jihebeleu 10:10) Mu kubhita izuua itatu, Jihova ua fukununa Mon’ê mu ukexilu ua nzumbi. Mu kubhita kithangana kioso kia vutuka ku diulu kua Tat’ê, muéne ua bhana o muenhu uê ua iuka kua Jihova phala kukúla o athu. (Jihebeleu 9:24) Kuma a tu kúla kiá, a tu bhulula ku kituxi ni ku kalunga.
EIE U TENA KUKATULA MBOTE MU KUKÚLA
14, 15. Ihi i tua tokala o kubhanga phala ku tu loloka o ituxi ietu?
14 Etu tua katula kiá mbote iavulu ku ujitu uonene ua Nzambi. Tu di longe kiebhi ki tu katula mbote lelu, ni ku hádia.
15 O ituxi ietu a tu loloka-iu. Ki tu bhonza kubhanga ima iambote ithangana ioso. Tuene mu lueza, saí ithangana tuene mu zuela ni kubhanga ima ia iibha. (Kolose 1:13, 14) Ihi i tua tokala o kubhanga phala ku tu loloka? Tua tokala kudiela o ituxi, ni kulenduka tu samba kua Jihova mu kubhinga o muloloki ua ituxi. Kienhiki tu tena kudielela kuila o ituxi ietu a tu loloka-iu.—1 Nzuá 1:8, 9.
16. Ihi i tua tokala o kubhanga phala kukala ni muxima ua zele?
16 Tu tena kukala ni muxima ua zele. Se o muxima uetu u tu tangela kuila tua bhange kima kia iibha, tu kuata kuditatela, tu luuala, tu dimona kala ki tuala ni valolo. Maji ki tu tokala kubhuila. Sé tu dionda o muloloki ua Jihova, tu tena kudielela kuila muéne ua-nda tuivua, ni ku tu loloka. (Jihebeleu 9:13, 14) Jihova ua mesena kuila tu mu tangela o maka oso u tua mu bhita nau ni iluezu ietu. (Jihebeleu 4:14-16) Se tu bhanga kiki, tua-nda kala ni kutululuka ku tu bhana Nzambi.
17. Mabesá-hi u tua-nda tambula mukonda dia Jezú kufuila bhu kididi kietu?
17 Etu tua dielela kukala ni muenhu ua kalelaku. ‘Kuma o futu ia ituxi kúfua. Maji o ujitu-phe ua Nzambi muenhu ki uabhua, mua Kristu Jezú, Ngana ietu.’ (Loma 6:23) Mukonda dia Jezú kufuila bhu kididi kietu, tu tena kukala ni muenhu ua kalelaku, sé kukata. (Dijingunuinu 21:3, 4) Maji ihi i tua tokala kubhanga phala kutambula o mabesá enhá?
O KUILA U XIKINA O UJITU UA KUKÚLA?
18. Kiebhi ki tuejiia kuila Jihova ua tu zolo?
18 Xinganeka kiebhi ki u sanguluka ku muxima kioso kia ku bhana ujitu ua mbote. O kukúla o ujitu ua beta-o-kota, tua tokala kusakidila Jihova ua tu bhana-u. O divulu dia Nzuá 3:16, di tu tangela kuila, “Nzambi ua zola o mundu, katé kia suku mu kubhana Mon’ê umoxi-èlele.” Sé phata Jihova ua tu zola kiavulu, kiene kia mu bhangesa ku tu bhana Mon’ê ua kazola Jezú. Tuejiia kuila Jezú ua tu zola ué mukonda ua kexile polondo phala ku tu kúla. (Nzuá 15:13) O ujitu ua kukúla ua tokala ku ku xikinisa kuila Jihova ni Jezú a kuzola.—Ngalásia 2:20.
19, 20. (a) Kiebhi ki u tena kukala u dikamba dia Jihova? (b) Kiebhi ki u tena kulondekesa kuila ua xikana o sata ia kukula kua Jezú?
19 Kindala ki uejiia kiá o henda ionene ia Nzambi, kiebhi ki u tena kukala u dikamba diê? Ki bhonza kuzola muthu kua muijiia. Mu divulu dia Nzuá 17:3, a tu tangela kuila tu tena kuijiia Jihova. Mu kusuluka mu kuijiia Jihova, o henda iê kua muéne ia-nda dibandekesa, eie ua-nda mesena ku mu sangulukisa, kienhiki ua-nda kituka u dikamba diê. Kana kufula kudilonga ia lungu ni Jihova, mu kudilonga o Bibidia.—1 Nzuá 5:3.
20 Xikina o sata ia kukula ia Jezú. O Bibidia i longa kuila, “uoso ua xikana o Mona, uala ni muenhu ki uábhua.” (Nzuá 3:36) Ihi ilombolola kuxikana? Kulombolola kubhanga ia tu longo Jezú. (Nzuá 13:15) Ki tua tokala kuzuela ngó kuila tua xikana Jezú. Phala kuxikina o kukula, tua tokala kubhanga kima phala kulondekesa kuila tuala ni kixikanu. O divulu dia Tiiaku 2:26, di zuela: “O kuxikana, kua di kalela sè ima ia kubhanga, kuafu.”
21, 22. (a) Mukonda diahi ua tokala kuia mu Lembalasa ia Kúfua kua Kristu mivu ioso? (b) Ihi i tua-nda di longa mu Kibatulu 6 ni 7?
21 Ndé mu Lembalasa ia kúfua kua Kristu. Mu usuku ande dia Jezú kúfua, muéne ua tu longo kuila tua tokala kulembalala o kúfua kuê. Tuene mu bhanga kiki mivu ioso, tuene mu i xana Lembalasa mba ‘Lembalasa ia Kúfua Kua Jezú.’ (1 Kolindo 11:20; Matesu 26:26-28) Jezú ua mesena tu lembalala kuila muéne ua bhana o muenhu uê ua iuka mu ku tu kúla. Muéne uambe: “Bhangenu jinga kienhiki mu ku ngi banza eme.” (Tanga Luka 22:19.) Mu kuia mu lembalasa, eie ua mu londekesa kuila, ua lembalala o kukula, ni henda ionene iene na-iu Jihova ni Jezú kokuetu.—Tala o Kibandekesu 16.
22 Se-ku ujitu ua beta-o-kota, o kukúla ndenge. (2 Kolindo 9:14, 15) O ujitu iú uonene, ua-nda kuatekesa ué o mazunda ni mazunda a athu áfu kiá. O kibatulu 6 ni 7 kia-nda tu tangela kiebhi kiki ki tena o kubhita.


text:
KIBATULU KUINHI NI DIVUA
Zukama Kua Jihova
1, 2. Kuebhi ku tu tena kusanga o kukondama kua kidi lelu?
XINGANEKA kuila, ua mu kuenda mu mukau, kua mu bhanga kitembu kiavulu. O diulu dia mu vunda, kua mu baza ji nzaji, kuma kua mu numina. O nvula i sonoka. U mateka kusota kididi phala kudisueka. Kioso ki u sanga kididi kia kondama, u divua kiambote!
2 Kiene kimoxi ué ki tuala lelu. O kuiibha mu ngongo kua mu dibandekesa dingi kala kizuua. Eie nange u dibhuidisa, ‘Kuebhi ku ngi tena kusanga o kukondama kua kidi?’ O Bibidia izuela: ‘Ua kéla kuma: Jihova dilengelu, kimbaka; Nzambi iami, nga dielela kua muéne.’ (Jisálamu 91:2) Sé phata Jihova u tena ku tu kuatekesa ku batula o maka u tuala nau lelu, ni ku tu bhana o kidielelu ku hádia.
3. Kiebhi Jihova kia tena kukala dilengelu dietu?
3 Kiebhi Jihova kia tena ku tu langa? Muéne u tena ku tu kuatekesa ku batula maka oso-oso u tu kala nau, muéne uala ni kutena kua soko muthu uoso-uoso nange u fikisa ku tu bhanga kia iibha ndenge. Né muene se tu fuá mba tu kata, tu tena ku dielela kuila ku hádia ima íii ki ia-nda kala-ku dingi. O Bibidia i tu suínisa: ‘Kala mu henda ia Nzambi.’ (Juda 21) Phala ku tambula o kikuatekesu kia Nzambi mu ithangana ia bhonzo, tua tokala ku zukama kua muéne. Kiebhi-phe ki tu tena kubhanga kiki?
SAKIDILA O HENDA IA NZAMBI
4, 5. Kiebhi Jihova kiene mu londekesa o henda iê ko kuetu?
4 Phala kuzukama kua Jihova tua tokala kuijiia kuila muéne ua tu zolo kiavulu. Xinganeka mu ima ioso ia tu bhana Jihova. Muéne ua tu bhana ixi ia iuka iezala ni ithulu ni iama. Ua tu bhana ué kudia kuambote ni menha. Bhu kaxi ka Bibidia, Jihova ua tu longo o dijina diê ni idifuá iê ia iuka. Mu ima ioso íii, o kima kia beta-o-kota, o kubhana mon’ê phala ku tu bhulula ku ituxi ni kalunga. (Nzuá 3:16) Mukonda dia sata íii, tuala ni kidielelu ku hádia.
5 Jihova ua tumbika Unguvulu ku diulu, iu ua solo Kristu kukala Sobha. O Utuminu iú, ua-nda zubha o hadi ioso mu ngongo. O Utuminu ua-nda bhangesa o ixi ku kituka palaízu athu oso a-nda tena kuzediua. (Jisálamu 37:29) Kima kia mukua ki londekesa o henda ia Jihova ko kuetu o ku tu longa ku kala ni muenhu ua zediua lelu. Muéne ué ua mesena kuila tu samba kua muéne, mukonda uala polondo phala kuívua o misambu ietu. Sé phata, Jihova uene mu londekesa o henda iê ku athu oso.
6. Kiebhi ki tu tena kusakidila o henda ia Jihova?
6 Kiebhi ki u tena ku sakidila o henda ia Jihova? Londekesa kuila ua sanguluka ni ima ioso ia bhange muéne phala o mbote iê. Saí athu kala ni ukexilu ua kusakidila. Kiki kiene ué kia bhitile kioso Jezú kia kexile mu ixi. Saí Kizuua Jezú ua sakele kuinhi dia mala akexile ni dibhute maji diiala dimoxi ngó dia vutuka phala ku mu sakidila. (Luka 17:12-17) Tua mesena kulondekesa o ukexilu ua diiala ua sakidila Jezú. Tua mesena ku sakidila Jihova izuua ioso.
7. Kiebhi ki tua tokala kuzola Jihova ni muxima uoso?
7 Tua tokala ué kulondekesa o henda ietu kua Jihova. Jezú uambela o maxibulu mê kuila ene a tokalele kuzola Jihova ni muxima uâ uoso, muenhu uâ uoso ni kilunji kioso. (Tanga Matesu 22:37.) Kiki ki lombolola ihi?
8, 9. Kiebhi ki tu tena kulondekesa kuila tua zolo Jihova mu kidi?
8 O kuila o kuzuela ngó mu kanu kuila tua zolo Jihova, kuabhu? Kana ngana. Se mu kidi tua zolo Jihova ni muxima uetu uoso, muenhu uoso ni kilunji kioso, o ima i tu bhanga ia-nda londekesa kuila tua mu zolo muene mu kidi. (Matesu 7:16-20) O Bibidia i tu longa kuila, o muthu se ua zolo kiambote Nzambi, o muthu iú ua-nda belesela o ijila ia Nzambi. O kuila kubhonza o kubhanga kiki? Kané, mukonda o ijila ia Nzambi “ki ia bhonzo ku i aluka.”—Tanga 1 Nzuá 5:3.
9 Kioso ki tu belesela Jihova, tu sanguluka kiavulu ku muenhu. (Izaia 48:17, 18) Maji ihi ia-nda tu kuatekesa kuzukama kua Jihova? Tu mone.
KOLESA O UKAMBA UÊ NI JIHOVA
10. Mukonda diahi eie ua tokala kukolokota kudilonga ia lungu ni Jihova?
10 Kiebhi ki ua kituka u kamba dia Jihova? Mu kudilonga o Bibidia, eie uijiia kiambote Jihova, ua kituka u kamba dia muéne. O ukamba iú ua difuangana ni túbhia, ku mesena kuila tuene tu jima. O túbhia phala ki tu jime, kubhinga kuta-mu jihuinhi, eie ué ua bhingi kukolokota mu kudilonga ia lungu ni Jihova phala o ukamba uê ni muéne u kolokote.—Jisabhu 2:1-5.
11. Kiebhi ki ua-nda divua mu kudilonga o Bibidia?
11 Kioso ki uia ni kudilonga o Bibidia, ua-nda dilonga ima iavulu ia-nda ku suínisa kiavulu. Talesa kiebhi kia divuile o maxibulu aiadi a Jezú kioso Jezú kia a jimbuluile o ikanenu ia Bibidia. Ene ambele: ‘Manhi kiene o mixima ki ia kexile mu ku tu lema moxi, kia kexi ku tu zuelesa mu njíla, ni ku tu jimbuila o maka mòsoneke mu Mikanda ia Ngana!’—Luka 24:32.
12, 13. (a) Se ki tu dilange ihi i tena kubhita ni henda ietu kua Nzambi? (b) Ihi ia-nda tu kuatekesa phala o henda ietu kua Nzambi ki i zonde?
12 O mixima ia maxibulu ia sangulukile kiavulu mukonda dia kutendela kiambote o Mikanda Ikôla, eie ué ua sangulukile kiavulu kioso ki ua mateka kuijiia kiambote o Bibidia. O kuijiia kuku kua ku kuatekesa kuijiia kiambote Jihova ni ku mu zola. Mu kiki, eie ku mesena kuila o henda íii i zonda.—Matesu 24:12.
13 Kuma u dikamba dia Nzambi, ua bhingi kubhanga nguzu phala kukolesa o ukamba uê ni muéne. Ua tokala kusuluka mu kudilonga ia lungu ni muéne ni ia lungu ni Jezú. Ua tokala ué kuxinganeka mu ima i ua mu dilonga ni kumona kiebhi ki u tena ku i kumbidila ku muenhu uê. (Nzuá 17:3) Kioso ki ua mu tanga mba kudilonga o Bibidia, dibhuidise: ‘O velusu íii i ngi longa ihi ia lungu ni Jihova? Mukonda diahi nga tokala ku mu zola ni muxima uami ni muenhu uami uoso?’—1 Timote 4:15.
14. Kiebhi o kusamba ku kolesa o henda ietu kua Jihova?
14 O makamba a kazola, a dikunda izuua ioso, kiki ki bhangesa o ukamba uâ kukolokota. Kiene kimoxi ué, kioso ki tu samba izuua ioso, o henda ietu kua muéne i kuata dingi nguzu. (Tanga 1 Tesalonika 5:17.) O musambu ujitu ua dikota ua tu bhana Tat’etu ia diulu, Jihova. Kima kiambote kuzuela-né ni muxima uoso. (Jisálamu 62:8) Ki tu tokala kubhitulula o misambu kana, maji tua tokala kuzuela o ima ia tu kala ku muxima, o ima i tua-ndala. Kienhiki, se tu suluka mu kudilonga o Bibidia ni kusamba ni muxima uoso, o henda ietu kua Jihova ia-nda kolokota.
BOKA O MAKA A JIHOVA KU AKUENU
15, 16. Kiebhi ki u divua mu kuboka o njimbu iambote ia Nzambi?
15 Se tua mesena ué kukolokota mu ukamba uetu ni Jihova, tua tokala kutangela akuetu o ima i tua mu dilonga. O kutangela akuetu o mak’â Jihova, ujitu ua dikota ua tu bhana Nzambi. (Luka 1:74) Jezú ua bhana o kikalakalu kiki ku Jikidistá joso ja kidi. Kala muthu mu dietu, ua tokala kuboka o njimbu iambote ia Utuminu ua Nzambi. O kuila ua mu bhanga kiá kiki?—Matesu 24:14; 28:19, 20.
16 O poxolo Phaulu ua bhanene valolo ia dikota mu kikalakalu kia kuboka, muéne ua sokesa o kikalakalu kiki ni “umvuama.” (2 Kolindo 4:7) O kutangela akuetu ia lungu ni Jihova ni ikanenu iê, kiene o kikalakalu kia beta-o-kota ki tua tokala o kubhanga. Mu kubhanga o kikalakalu kiki, eie ua mu sidivila Jihova, muéne nuka ua-nda jimba o sidivisu i ua mu bhanga. (Jihebeleu 6:10) O kuboka kukuatekesa kikale eie ni akuenu a mu kuívua, mukonda mu kubhanga kiki eie ua mu dikuatekesa ni kukuatekesa ué akuenu kukituka makamba a kazola a Nzambi, o ku hádia mua-nda tambula o muenhu ua kalela-ku. (Tanga 1 Kolindo 15:58.) Sé-ku dingi kikalakalu kia mukuá ki tena ku bhana kisangusangu kia dikota kála o kuboka o njimbu ia Nzambi!
17. Mukonda diahi tua tokala kuboka ni lusolo luoso?
17 O kuboka kikalakalu kia lusolo. Tua tokala “kutanga o maka,” mba o njimbu iambote ni lusolo luoso. (2 Timote 4:2) O athu a bhingi kuívua o njimbu iambote ia Utuminu ua Nzambi. O Bibidia iamba: ‘Kizuua kionéne kia Jihova kia zukama; kia-nda kuiza muene lusolo!’ O dizubhilu ki dia-nda “ku kokoloka, kana.” (Sofoniia 1:14; Habakuke 2:3) Kua kambe ngó kathangana, Jihova ua-nda buika o mundu iú ua iibha ua Satanaji. Maji ande dia Nzambi kubhanga kiki, o athu a bhingi ku a dimuna n’a tene kusola kusidivila Jihova.
18. Mukonda diahi tua tokala kubheza Jihova kumoxi ni jiphange jetu mu kilunga?
18 Jihova ua-ndala kuila tu mu bheza kumoxi ni akuetu mu kilunga. O Bibidia iamba: ‘Tu di xinganekienu mudietu, tu di suinise mu ku dizola, ni kubhanga o mbote. Kana kufula ku di bhongolola jinga, uila amoxi ki ene kufula, maji tu di longesa mudietu. Uila kiki, tu di suinisienu mudietu, kota-kota dingi kioso ki mu mona o Kizuua kia Ngana Jihova kí zukama.’ (Jihebeleu 10:24, 25) Tua tokala kubhanga ioso phala ki tu fonge mu iônge. O iônge i tu bhana kithangana kia kudisuínisa ni jiphange jetu.
19. Ihi ia-nda tu kuatekesa kuzola o jiphange jetu mu kilunga?
19 Mu kuia mu iônge, eie ua-nda tena kukala ni makamba ambote a-nda ku kuatekesa kubheza kiambote Jihova. Ua-nda kuijiia jiphange javulu, mala ni ahatu, a mu bhanga uá nguzu phala kubheza muéne. Ene uá akua ituxi, a lueza uá kála eie. Ene se a tondala, a loloke. (Tanga Kolose 3:13.) Di kuatenene mu ifua iambote iala na-iu o jiphange jê, kubhanga kiki kua-nda ku kuatekesa ku a zola ni ku kolokotesa o ukamba uê ni Jihova.
O MUENHU UA KIDI
20, 21. “O muenhu ua kidi” ihi?
20 Jihova ua-ndala kuila o makamba mê oso a sanguluka ku muenhu. O Bibidia i tu tangela kuila ku hádia tua-nda kala ni muenhu uambote.
21 Ki tua-nda tenesa ngó 70 mba 80 a mivu kana, tua-nda kalela-ku ku muenhu. Tua-nda kala ni ‘muenhu ki ua bhua’ ni sauidi iambote, kutululuka ni kuzediua mu palaízu. O Bibidia i xana o muenhu iú, “muenhu ua kidi.” Jihova ua tu kanena ku tu bhana o muenhu iú ua kidi, maji tua tokala kubhanga ioso phala ‘kunaminina’ o muenhu uenhú.—1 Timote 6:12, 19.
22. (a) Kiebhi ki tu tena ‘kunaminina o muenhu ki ua bhua?’ (b) Mukonda diahi ki tu tena kunganhala o muenhu ua kalela-ku mu nguzu ietu?
22 Kiebhi ki tu tena ‘kunaminina o muenhu ki ua bhua?’ Tua tokala ‘kubhanga jinga o mbote’ ni ‘kukala ni umvuama ua ikalakalu ia fuama.’ (1 Timote 6:18) Kiki kilombolola kuila tua tokala kukumbidila o ima i tua mu dilonga mu Bibidia. Maji o muenhu ua kidi ki tua-nda u tambula mukonda dia nguzu ietu kana. Se mu nguzu ietu ngó hinu nuka tueji nganhala o muenhu ua kalela-ku. Iú ujitu ua bhana Jihova ku jiselevende jê ja fiiele phala kulondekesa ‘o henda iê ko kuetu.’ (Loma 5:15) O Tat’etu ia diulu, mu kidi ua mesena kubhana ku jiselevende jê o ujitu iú.
23. Mukonda diahi ua tokala kusola kusidivila Jihova lelu?
23 Dibhuidise, ‘O kuila nga mu bheza Nzambi mu ukexilu ua tokala?’ Se u mona kuila ua bhingi kulungulula o muenhu uê, bhanga-kiu kindala. Kioso ki tu bhanga nguzu phala kubelesela Jihova ni ku mu dielela, Jihova ua-nda kala dilengelu dietu. Muéne ua-nda langa o jiselevende jê ja fiiele mu izuua íii isukidila-ku ia mundu ua Satanaji. Hádia Jihova ua-nda bhangesa kuila etu oso tu kala mu Palaízu ia tu kanena. Mu kidi, eie u tena kutambula o muenhu ua kidi, se u sola kusidivila Jihova!


text:
Kibatu 6: Tundé ku Uvualukilu ua Jezú Katé mu Kufuá Kuê
O anju Ngabidiiele a mu tumina ku zuela ni muhatu, a mu ixana, Madiia. Muéne ua mu ambela kuma ua-nda vuala mona, ua-nda tumina kála sobha katé ku hádia. O mona, Jezú, a mu vuala mu kidilu kia ibhaku, kuendele abhidi ku mu menekena. O maiala a endesa ku théthembua tundé ku Thunda, katé ku mona. Tua-nda kuijiia se nanhi ua a bhangesa ku mona o théthembua íii, ni kiebhi Jezú a mu bhulula kioso kia mesene ku mu jibha.
Tua-nda dilonga maka alungu ni Jezú, kioso kia kexile ni 12 ia mivu, mu zuela ni jimesene mu tembulu. Mu ku bhita dikuinhi ni dinake dia mivu, Jezú a mu batizala, iu ua mateka o kikalakalu kia kulonga o maka alungu ni Utuminu ua mu tumina Nzambi ku bhanga mu ixi. Phala ku mu kuatekesa mu kikalakalu kiki, Jezú ua solo 12 ia maiala, iu ua a bhange jipoxolo jê.
Jezú ua bhange ué madiuanu avulu. Muéne uadisa midi ja athu, ni tu mbiji, ni jimbolo jofele. Ua sake jihaxi iu ua fukununa o athu. Mu kusukáko, tua-nda dilonga ima iavulu ia bhitile ni Jezú, katé ku izuua ia sukina ku muenhu uê, ni kiebhi kia mu jibha. Jezú ua boko mu mivu itatu ni kaxaxi, o KIBATU kia 6 kia soko 34 a mivu ndenge.


text:
Musoso 2: O Jaludim ia Uabha
TALA o ixi bhabha! Ioso ia uabha! Tala o iangu, ni mixi, ni ithulu ni iama ioso. Eie uejiia se o nzamba iebhi, mba se jihoji jebhi?
Nanhi ua bhange o jaludim íii ia uabha? Ndoko tu tale kiebhi kia iudika Nzambi o ixi phala etu.
Nzambi ua dianga ku bhanga o iangu phala ku xita o ixi. Ua bhange isasa iofele ni mixi ionene. O ima ioso íii ia iukisa o ixi. Ienii i bhana dingi ima iavulu. Muala mixi i tu bhana kúdia kua uabha.
Nzambi ua bhange ué jimbiji ji zoua mu menha, ni jinjila ji phulula ku diulu. Muéne ua bhange jimbua, jingatu ni jikabalu, iama ionene ni iofele. Iama iahi iala bhu bhata diê? Etu ki tua tokala ku sanguluka mu kuijiia kuila Nzambi ua bhange ima ioso íii phala etu?
Mu kusukáko, Nzambi ua iudika kididi mu ixi, kididi kia beta ku iuka. Muéne ua xana o kididi kiki, jaludim ia Edene. Kiexile kididi kia iuka. Ima ioso ia uabhele. Nzambi ua mesene kuila o ixi ioso i iuka kála o jaludim íii ia bhangele.
Maji tala dingi o fikula ia jaludim íii. Eie uejiia se ihi ia mono Nzambi kuila ia kambe-mu? Tu tale.
Dimatekenu 1:11-25; 2:8, 9.
Ibhuidisu
- Kiebhi kia iudika Nzambi o ixi phala ku kala dibhata dietu?
- Zuela o iama ioso ki i difu ia bhange Nzambi. (Tala o fikula.)
- Mukonda diahi o jaludim ia Edene iexile kididi kia iuka?
- Nzambi ua mesenene kuila o ixi i kala kiebhi?
Ibhuidisu ia mukua
- Tanga Dimatekenu 1:11-25.
Ihi ia bhange Nzambi mu kizuua kia katatu? (Dim. 1:12)
Ihi ia bhiti mu kizuua kia kauana kia kibhangelu? (Gen. 1:16)
Iama iahi ia bhange Nzambi mu kizuua kia katanu, ni kia kasamanu? (Dim. 1:20, 21, 25)
- Tanga Dimatekenu 2:8, 9.
Mixi iiadi iahi ia beta-kota ia tele Nzambi mu jaludim, ni mixi íii ia lomboluele ihi?


text:
KIBANDEKESU
O Kuila Tua Tokala ku Bhanga o Jifesa ja Mundu?
O JIFESA ja mundu, mba jifesa ja jingeleja ja bhanga ku mundu, ki ilongesu ia Bibidia. O jifesa jiji ja tundu kuebhi-phe? Se uia m’onzo ia madivulu, ua-nda sanga-mu madivulu a tanga maka alungu ni jifesa jiji jene mu bhanga mu diembu diê. Tu di longe jifesa jiji.
O Phasu. ‘Ki bhuala kididi kilondekesa o fesa ia Phasu,’ um Kikutu Kiobhe, kála kiambe o Encyclopoedia Britannica. Kiebhi-phe kia mateka o fesa ia Phasu? Iene ia tundu ku ubhezelu ua jiphagão. Sumbala o jifesa jiji, ene mu ji bhanga phala ku lembalala o difukunukinu dia Jezú, o ijila ia lungu ni kithangana kia Phasu, ki ia Jikidistá. Mu kifika, o kia lungu ni “dibhulu dia Phasu,” O Catholic Encyclopedia, dizuela: “o dibhulu kijimbuete kia jiphagão phala kuimuisa idima.”
Jifesa ja Muvu ua Ubhe. O kizuua ni ijila ia lungu ni jifesa ja muvu ubhe, ki iene imoxi mu jixi jôso. O World Book Encyclopedia, izuela se kiebhi kia mateka o jifesa jiji: “O nguvulu ia Loma Júlio Sézalu, ua solo o kizuua kia 1 kia mbeji ia Katatu, kála o Kizuua kia Muvu ua Ubhe ua 46 K.K. O akua Loma, akexile mu bhanga o fesa íii phala ku bhana kijingu ku Janu, ua kexile ni pholo jiiadi—ku dima ni ku pholo.” Kála kiki o fesa ia Muvu ia Ubhe, ia lungu ni ijila ia akua jiphagão.
Kizuua kia aloji. O Encyclopedia Americana, izuela: O ijila ia kizuua kia aloji, ia difu ni fesa ia Druida [ungana uokulu ua ji Celta] o ji Celta akexile um bhanga fesa, phala ku bhana kijingu ku jinzambi jiiadi ja makota—o nzambi muanha ni nzambi ia madifundu…o fesa íii akexile mu i bhanga mu kizuua kia 1 kia mbeji ia Kamoxi, iexile o dimatekenu dia Muvu ua Ubhe ua Celta. O fesa ia ku bhana kijingu ku madifundu a i bokuesa ué mu kijila kia Jikidistá.”
Jifesa ja mukuá. Ki tua-nda tanga o jifesa joso ja bhanga ku mundu uoso, Maji o jifesa ji bhana kijingu ku athu, ka ji xikina kuala Jihova (Jelemiia 17:5-7; Ikalakalu 10:25, 26) Ijiia-kiu kuila, kuoso ku tunda o jifesa jiji, iene i bhangesa Nzambi ku ji xikana mba ku dituna. (Izaia 52:11; Dijingunuinu 14:4) O ilongesu ia Bibidia i tu sanga mu Kibatulu 16 kia divulu didi, kia-nda ku kuatekesa kuijiia se kiebhi Nzambi kia mona oso a bhanga o jifesa ja ngongo.


text:
Minangu ia Kiônge Kia Dikota ka 2017
Tala o minangu ia milongi ia izuua itatu, ia kiônge kia dikota, ia-nda ku kuatekesa kusuluka mu kubhanga jinga o mbote, ni kukolokota mu ku di bhana ni ibhidi.
Kia Sesa
Ihi i tena kukuatekesa o Jikidistá kukala ni idifua i tena ku a kuatekesa mu ithangana ia ibhidi?
Kia Sábhalu
Kiebhi Nzambi, o Muteni-a-ioso, kia tu kolokotesa ni ku tu konda o malamba?
Kia Lumingu
Jezú uambe: ‘Uoso-phe u kolokota katé bhu dizubhilu, muène ua kà bhuluka’. Ihi i ua tokala kubhanga phala kukaiela o kitendelesu kiê?
Itendelesu phala Akuá Kiônge Kia Dikota
Nange eie ua mesena kuia mu iônge iamukuá ia-nda bhita mu kiônge kiki. Se ua mesena ue kuijiia dingi ia lungu ni batizu, kusangela kitadi, akuá ku saka, ima ia texika ni io bonge, ialu, mba ikalakalu phala oso a mesena ku kuatekesa, bueta bhabha.
DI LONGE DINGI
A NANHI A MU BHANGA O VONDADI IA JIHOVA LELU?
Mukonda Diahi o Jimbangi ja Jihova Ene mu Bhanga Iônge ia Makota?
Mivu ioso, tuene mu diongeka phala kubhanga iônge itatu ia katunda. Kiebhi ki u tena kukatula mbote mu iônge ienii?


text:
O Kuila tu Tena Kusangulukisa Nzambi?
Ua tangele kiá mu Bibidia misoso ia lungu ni athu, a a ximana kiavulu mukonda dia ima ia bhange, eie uambe: ‘Kana, eme ki ngi tena kusoka ni ene!’ Eie nange u zuela: ‘Eme ki ngi muthu ua iuka, saí ithangana ki ngi tena kubhanga o ima ia iuka.’
O Bibidia i tu tangela kuila, Jobe uexile ‘muthu ua kidi, ua iuka.’ (Jobe 1:1) Lote a mu ixana “muthu ió uaiuka.” (2 Phetele 2:8) O Bibidia i tu tangela ué kuila, Davidi ua kexile mu ‘bhanga ngó kia iukila’ ku mesu’a Nzambi. (1 Jisobha 14:8) Tu di longe kiambote o misoso ia athu enhá. Mu kudilonga o misoso iâ, tua-nda mona kuila (1) ene uá a tele ituxi, (2) ene a tu longa ima iavulu (3) o athu a ituxi a tena kusangulukisa Nzambi.
NI ENE UÁ A TELE ITUXI
Jobe ua bhiti mu ibhidi iavulu. Muéne ua kexile ni ibanzelu ia iibha mu kuamba kuma, Nzambi kene mu suua athu, ki kale se ala ni kixikanu kua Muéne mba kana. (Jobe 9:20-22) Jobe ua xikinine ni kidi kioso kuila, muéne uexile muthu ua iuka, katé o athu bhu kaxi kê a mu fikile kuila ua kexile mu dimona kála ua beta o kuiuka, Nzambi ndenge.
Lote kia mu bhonzele kubhanga kima sumbala ki ki bhonzele ku ki bhanga. Muéne ua tale hadi iavulu mukonda dia uendelu ua ufusa ua athu a tungile mu mbanza ia Sodoma ni Ngomola. O Bibidia i tu tangela kuila muéne ua ‘tale hadi ku muxima uê ua iuka izuua ioso’ mukonda dia ukexilu uâ ua iibha. (2 Phetele 2:8) Nzambi ua mesenene kubuikisa o mbanza ia Sodoma ni ia Ngomola mukonda dia kuiibha kuâ, maji ua bhana kithangana kua Lote ni muiji uê phala kubhuluka. Lote muéne ueji diangela o kutunda bhu kanga dia mbanza. Maji mu veji dia kiki, Lote ua laleka o kutunda. O ji-anju ja tumine Nzambi phala kubhulula muéne ni muiji uê, a kuata mu lukuaku luê ni lua muiji uê ia a a bheka bhu kanga mu kididi kia kondama.
Saí kizuua Davidi ka lange o jihanji jê ja xitu, mukonda dia kiki ua te phánda ni muhatu ua ngene. Davidi ua mesenene kusueka o kituxi kiê, kienhiki ua tumina kujibha o diiala dia muhatu uenhó. (2 Samuuele kibatulu 11) O Bibidia i zuela kuila “kima kiki-phe kia bhange Davidi, Jihova kia mu iibhila.”
Ki kale Jobe, Lote, ni Davidi, kitatu kiâ a tele ituxi. Maji kála ki tua-nda mona ku pholo, ene a mesenene ni mixima iâ ioso kusidivila ni kubelesela Nzambi. Ene a londekesa kuila a diela o ituxi iâ, ia a mesenene kulungulula o ibanzelu iâ ni uendelu uâ. Mukonda dia kiki, Nzambi ua a xikina; o Bibidia ixana o athu enhá, athu a fiiele.
IHI I TU LONGA O ATHU ENHÁ?
Mukonda tu athu a ituxi, saí ithangana tua-nda lueza. (Loma 3:23) Maji se tua te kituxi, tua tokala kulondekesa kuila tua diela o ituxi ietu, ni kubhanga ioso phala kulungulula o ukexilu uetu, ni u kale uambote.
Ihi ia bhange Jobe, Lote, ni Davidi phala kulungulula o ukexilu uâ? Mu kidi, Jobe uexile muthu ua kidi, ua iuka. Kioso Nzambi kia zuela ni Jobe, Jobe ua lungulula o ibanzelu iê, iu ua diela mu kuzuela kia iibha kia lungu ni Nzambi. (Jobe 42:6) Mu kumona o ukexilu ua iibha ua akua Sodoma ni Ngomola, Lote ua mono o valolo ia kubelesela o itumu ia iuka ia Nzambi. O maka mê exile ngó o kulaleka kioso kia mu tendelesa o kutunda ni lusolo mu mbanza. Maji muéne ua lenge ua tundu moxi dia jimbanza jojo, iu ua bhuluka. Ni kubelesela kuoso, muéne ka tale kudima phala kumona o ima ia kexile mu xisa mu mbanza. Sumbala Davidi ua tele ituxi ia makota mu kubhukumukina o itumu ia Nzambi, muéne ua londekesa ihi ia kexile ku muxima uê, mu kudiela o ituxi ni kubhinga muloloki kua Nzambi.
O ukexilu ua Nzambi ua kudibhana ni athu enhó, ua londekesa kuila muéne uejidile kuila ene exile akua ituxi. O Bibidia i tu tangela kuila, Nzambi “uejiia kioso kia tu sokejeka u lembalala kuma tuala tu mavu.” (Jisálamu 103:14) Mu kiki, se Nzambi uejiia kuila etu tu akua ituxi, ihi-phe i bhinga muéne ko kuetu?
Nzambi “uejiia kioso kia tu sokejeka u lembalala kuma tuala tu mavu.”
KIEBHI O ATHU A ITUXI KIA TENA KUSANGULUKISA NZAMBI?
O mulongi ua bhana Davidi kua mon’ê Solomá, u tu londekesa kiebhi ki tu tena kusangulukisa Nzambi. Davidi uambe: “Eie-phe mon’ami Solomá, o Nzambi ia tat’enu ua mu ijiia, mu bheze ni muxima uaiuka.” (1 Malunda 28:9) Ihi ilombolola kubheza ni muxima ua iuka? O muthu uala ni muxima ua iuka, muthu ua zolo Nzambi ni muxima uê uoso, u bhanga o vondadi iê ni kubelesela o itumu iê. Ki kilombolola kukala muthu ua kambe ituxi, maji muthu uala ni vondadi ia kusidivila Nzambi anga u xikina o ku mu bazela. O kuzola Nzambi ni kumesena ku mu belesela, kua bhangesa Nzambi kumona Jobe kála “muthu ua iuka,” ni kuixana Lote kuila “muthu ió uaiuka.” Mukonda dia kiki, Nzambi ua mono ué Davidi kála muthu mukua ‘kubhanga ngó kia iukila’ ku mesu mê. Sumbala ene a tele ituxi, maji a tenene kusangulukisa Nzambi.
O muthu uala ni muxima ua iuka, u mesena kubhanga o vondadi ia Nzambi, u sidivila Nzambi ni kubelesela kuoso
Kienhiki, se etu tuala ni ibanzelu ia iibha ki tu mesena kuila i kala ku muxima uetu, mba tua zuela kima ki tu kuatesa jisonhi, mba tua bhange kima kia tu bhangesa kudiela, tua tokala tu bhanga kála kia bhangele Jobe, Lote ni Davidi. Nzambi uejiia kuila etu ki tu tena hanji kubhanga o ima ni kuiuka kuoso. Maji muéne u mesena kuila tu mu zola ni kubhanga nguzu ia ku mu belesela. Se tu kala ni muxima ua iuka, tu tena kudielela kuila tu tena ué kusangulukisa Nzambi.


text:
Disá 7
O Utuminu ua Nzambi Ihi?
1. O Utuminu ua Nzambi Ihi?
O Utuminu ua Nzambi, unguvulu uala ku diulu. Ua ka sasujula o mautuminu oso, ua-nda bhangesa kuila o vondadi ia Nzambi a i bhange bhoxi kála kia mu i bhanga ku diulu. O njimbu ia Utuminu ua Nzambi, njimbu iambote muene. Kua kambe ngó, o Utuminu ua Nzambi ua-nda zubha o ibhindamu ia athu ene mu mesena utuminu uambote. Uene ngó ua-nda tumina o ixi ioso.—Tanga Daniiele 2:44; Matesu 6:9, 10; 24:14.
O utuminu ua tokala u kala ni sobha. Jihova ua solo Mon’ê Jezú Kristu, phala ku kala Sobha mu Utuminu Uê.—Tanga Dijingunuinu 11:15.
2. Mukonda diahi Jezú muéne ua tokala ku kala Sobha?
O Mon’a Nzambi muéne ua tokala ku kala Sobha mukonda muthu uambote. (Nzuá 1:14) Muéne uala ni kutena kua ku kuatekesa o athu, mukonda muéne ua-nda tumina o ixi tundé ku diulu. Kioso kia fukunuka, muéne uai ku diulu iu ua xikama bhu mbandu ia kadilu ka Jihova. (Jihebeleu 10:12, 13) Mu ku bhita kithangana, Nzambi ua mu bhana o kutena phala ku tumina.—Tanga Daniiele 7:13, 14.
3. A nanhi a-nda tumina ni Jezú?
O kibuka a k’ixana ‘an’â Nzambi,’ a-nda tumina ni Jezú ku diulu. (Daniiele 7:27) O an’â Nzambi a dianga ku a sola, o jipoxolo ja fiiele ja Jezú. Jihova uene hanji mu sola ana ki kale mala, mba ahatu. Ene uâ a fukunuka ni mukutu ua nzumbi kála Jezú.—Tanga Nzuá 14:1-3; 1 Kolindo 15:42-44.
Athu ki kuxi a-ndaia ku diulu? Jezú ua exana ‘kilunga kófele.’ (Luka 12:32) O muxinda u soka 144.000. Ene a-nda tumina mu ixi ni Jezú.—Tanga Dijingunuinu 14:1.
4. Ihi ia bhiti kioso kia mateka ku tumina Jezú?
O Utuminu ua Nzambi ua mateka ku tumina ku muvu ua 1914. O kima kia dianga ku bhanga Jezú kioso kia mateka o ku tumina, o ku lundumuna Satanaji, ni madimonho mê mu ixi. Satanaji njinda ia mu kuata, iu ua mateka ku bheka ibhidi iavulu mu ixi. (Dijingunuinu 12:7-10, 12) Tundé kithangana kieniókio, o ibhidi mu ngongo iene mu di bandekesa. Ita, nzala, mabhebhu, ni itungutu ia ixi, “kijimbuete” kia kuila kua kambe ngó bhofele, o Utuminu ua-nda zubha o ima ioso íii mu ixi.—Tanga Luka 21:7, 10, 11, 31.
5. Ihi ia mu bhanga o Utuminu ua Nzambi?
O sidivisu ia kuboka o Utuminu ua Nzambi, iene mu bhongolola athu a ifuxi ioso. Mazunda ni mazunda athu lelu a mu kaiela Jezú. O Utuminu ua Nzambi, ua-nda ku a langa kioso ki ua-nda kuíza mu buika o mundu ua Satanaji. Oso a mesena o kikuatekesu kia Utuminu ua Nzambi, a tokala ku di longa phala ku kala akaiedi a Jezú, a belesela.—Tanga Dijingunuinu 7:9, 14, 16, 17.
Ku utuminu ua 1.000 ia mivu, o Utuminu ua-nda bhangesa kuila o vondadi ia dianga ia Nzambi, ia lungu ni athu i di kumbidila. O ixi ioso ia-nda kituka palaízu. Mu kusuka-ku Jezú ua-nda vutula o Utuminu kua Tat’ê. (1 Kolindo 15:24-26) Uejiia muthu ua mu mesena ku mu tangela ia lungu ni Utuminu ua Nzambi?—Tanga Jisálamu 37:10, 11, 29.
Phala kuijiia dingi o ikanenu ia Bibidia ia lungu ni muvu ua 1914, tanga o jimbandu ja 215-218 ia divulu Mu Kidi Ihi i Longa o Bibidia?
DI LONGE DINGI
Mu Kidi Ihi i Longa o Bibidia?
O Kuila Tuala “mu Izuua Isukidila-ku”?
A NANHI A MU BHANGA O VONDADI IA JIHOVA LELU?
Kiebhi o Jimbangi ja Jihova Kia Bhanga o Kikalakalu Kiâ Kia Kuboka?
Etu tu kaiela o phangu ia Jezú, kioso kia kexile mu ixi. Ebhi o maukexilu iá a kuboka?


text:
DISÁ 6
Mbote Iahi i tu Katula mu Kudiongeka ni Makamba a Jikidistá?
Né muene se kubhinga kubhanga njila mu kikangalakata mba o kithangana ki kiala kiambote, maji tuia muene mu iônge. Sumbala ni ibhidi ni kubhuila kioso ki zumbuka ku salu, mukonda diahi o Jimbangi ja Jihova a bhanga nguzu ia kudiongeka kumoxi ni jiphange jâ mu nzumbi?
Phala o mbote ietu. “Tu di xinganekienu mudietu,” ua soneka Phaulu, mu kuzuela kua ió a diongeka n’etu mu kilunga. (Jihebeleu 10:24) O kizuelu kiki, kilombolola “kubanza kiambote” mu kuijiia kiebhi kiala o akuetu. Mu kiki, o izuelu ia poxolo i suínisa kuila tua tokala kuxinganeka akuetu. Kuijiia miji iéngi ia Jikidistá, tua-nda kuijiia kuila saí iá a dibhana kiambote ni ibhidi kála etu, ni ku tu kuatekesa ku di tunda kiambote.
Kubhanga makamba a kidi. Mu iônge ietu, ki tu diongeka ngó ni athu, maji tu diongeka kala tu makamba. Mu ithangana ia mukua, tu kala kumoxi mu itonokenu iambote. Mbote iahi i tu katula mu ukamba iú? Tu di longa ku di zola dingi mudietu, ni kukolesa o henda ietu. Mu kiki, kioso o jiphange jetu kia dibhana ni maka, etu tua kuatekesa ni lusolo, mukonda tuala ni ukamba uambote. (Jisabhu 17:17) Kudiongeka kumoxi ni jiphange joso mu kilunga kietu, kulondekesa kuila tu ‘di kuatela ni muanu mudietu.’
A tu suínisa kusola o makamba metu, bhu kaxi ka ió a bhanga o vondadi ia Nzambi. Eie ua-nda sanga dingi makamba ambote bhu kaxi ka Jimbangi ja Jihova. Tua ku dióndo, kana kuehela kima ki kufidisa kudiongeka kumoxi n’etu.
Mukonda diahi tu katula mbote, mu kudiongeka kumoxi mu iônge?
Kizuua kuxi ki ua mesena kuijiia o kilunga kietu?


text:
JW LIBRARY
Kutokuesa mu Bibidia mba Madivulu—Android
O kikuatekesu kia kusota milongi mu JW Library ki ku kuatekesa kusanga kizuelu mba diba mu Bibidia mba mu madivulu a mukuá.
Phala kusota izuelu, bhanga kiki:
Sota mu Bibidia
Sota mu divulu dioso-dioso
Sota diba
Sota mu Bibidia
Eie u tena kusota kizuelu mba diba mu Bibidia i ua mu tanga.
Jikula Bibidia, bueta mu mbandu Buscar anga soneka o kizuelu ki ua mesena. Kioso ki ua-ndaia ni kusoneka, kua-nda moneka izuelu. Sola-bhu imoxi mba bueta mu mbandu Enter phala kumona o ima.
Eie u tena kukenzula o ima i ua mu sota. Mu mbandu Versiculos mais usados, ua-nda mona-mu o ima i ua mu sota mu jivelusu ja beta kuijiia o athu. Mu mbandu Todos os Versiculos ua-nda mona-mu o jivelusu joso ja Bibidia mu moneka o izuelu i ua mu sota; ia-nda moneka mu madivulu a Bibidia. Mu mbandu Artigos ua-nda mona-mu o jiveji ji moneka o kizuelu mu dimatekenu ni mu ibandekesu.
Se u soneka izuelu iavulu, xinda mu kaxa Achar a expressão exata phala kumona ngó o ima ia difu ni ima i ua mu sota.
Sota mu divulu dioso-dioso
Eie u tena kusota kizuelu kimoxi mba diba mu divulu di ua mu tanga.
Mu kutanga divulu, bueta mu mbandu Buscar anga soneka o kizuelu ki ua mesena o kusanga. Saí izuelu ia-nda moneka kioso ki ua-ndaia ni kusoneka. Sola-bhu imoxi mba bueta mu mbandu Enter phala kumona o ima i ua mu sota.
Se u soneka izuelu iavulu, xinda o kaxa Achar a expressão exata phala kumona ngó o izuelu ia difu ni ima i ua mu sota.
Sota diba
Se ua katula o Estudo Perspicaz das Escrituras, eie u tena kusota mu kusoneka diba dimoxi. O kikuatekesu kiki ki moneka kioso ki ua tanga Bibidia ioso-ioso mba divulu dioso-dioso mu aplicativo.
Bueta mu mbandu Buscar anga u soneka mu diambu di ua mesena. Saí ima ia-nda moneka kioso ki u-andaia ni kusoneka o kizuelu, mu izuelu íii mua-nda kala-mu ué o maba a Estudos Perspicaz das Escrituras. Sola diba dimoxi phala kujikula o mbandu ia milongi.
O kikuatekesu kiki a ki bhele mu mbeji ia Kamusasadi ka 2014 mu JW Library 1.3.4, i di bhana kiambote ni Android 2.3 mba iengi ia ubhe. Se kua mu mona o kikuatekesu kiki, tanga o mbandu “Kutokuesa mu JW Library—Android,” mu diambu Atualizações.


text:
O VALOLO IA MAK’Â NZAMBI | IZAIA 17-23
Muéne ua Tumina mu Ukexilu ua Iibha, a mu Tambula o Ungana
Sebena uexile “kimbadi” mba muthu a mu bhanene ujitu ua kulanga o dibhata dia sobha Ezekiia. Muéne uexile o diiala dia kaiiadi kudima dia sobha, ua kexile ni ikalakalu iavulu.
22:15, 16
Sebena ua tokalele kulanga o ibhindamu ia mundu ua Jihova
Muéne ua soto fuma phala muéne, ua dizangeleka
22:20-22
Jihova ua bhinganesa Eliiakime bhu kididi kia Sebena
Eliiakime ua tambula “o sabhi ia dibhata dia Davidi” i lombolola o kutena ni ungana
Xinganeka: Kiebhi Sebena kieji londekesa o ungana uê phala ku kuatekesa akuá?


text:
O VALOLO IA MAK’Â NZAMBI | JISABHU 7-11
‘Kana Kuehela o Muxima Ué Kubhukumuka’
O itumu ia Jihova i tu langa. Phala kukatula-mu mbote, tua tokala ku i bhaka ku mixima ietu. (Ji 7:3) Se selevende ia Jihova uehela o muxima uê kubhukumuka, ka laleka kudibhala ku mibhetu ia Satanaji. O divulu dia Jisabhu kibatulu 7, di zuela ia lungu ni muzangala uehela o muxima uê kubhukumuka. Ihi i tu di longa ku musoso iú?
O kumona
7:10
O kudivua
7:13
O kutouala
7:14
O dizumba
7:17
O kuivua
7:21
Satanaji u sota ku tu sondolola kua Jihova, bhu kaxi ka maukexilu metu atanu, phala ku tu bhangesa kubhanga ima ia iibha
O unjimu ni kuijiia, kua-nda tu kuatekesa kutonginina o ibhidi mu nzumbi ijila mu kuta kituxi


text:
DISÁ 18
Kiebhi ki tu Kuatekesa o Jiphange Jetu Kia Bhita ni Mavuua?
Kioso ki ku bhita divuua, o Jimbangi ja Jihova ni lusolo luoso, a bhanga nguzu phala ku kuatekesa o jiphange jâ a bhiti ni divuua. O nguzu íii, ilondekesa o henda ietu ia kidi ku akuetu. (Nzuá 13:34, 35; 1 Nzuá 3:17, 18) kiebhi ki tu kuatekesa?
Tu sangela kitadi mba kima kiéngi. Kioso ku Judeia kua bhiti nzala ia dikota, o Jikidistá ja dianga ku Andiioka a tumikisa kitadi phala kukuatekesa o jiphange jâ. (Ikalakalu 11:27-30) Kiene kimoxi ué lelu, kioso ki tuívua kuila o jiphange jetu a mu dibhana ni ibhidi, etu tu sangela kitadi mba ku tumikisa ima iéngi, phala kusuua o ibhindamu iâ.
Tua bhana o ima ia bhindamena. O tufunga tuala bhu kididi bhua bhiti o divuua, a sota o jiphange joso ja kilunga, phala kuijiia kuila oso ala kiambote. Kibuka kimoxi kia jiphange, ki tena ku uanena o kudia ku jiphange, menha, izuatu, inzo ni milongo. Jimbangi javulu ja Jihova ala ni uhete, a di bheka mu vondadi iâ phala kuia ni kitadi kiâ mu kukuatekesa, ku iudika o jinzo jo buike ni Ididi ia Kubheza. O kukalakala kumoxi ni jiphange ni uhete u tuala nau, ku tu kuatekesa kubhanga ioso phala kusuua o ibhindamu ia jiphange jetu. Sumbala etu tu kuatekesa ‘oso a bheza kumoxi n’etu,’ tuene mu kuatekesa ué a mukua né muene se ki jiphange jetu mu nzumbi.
Tua bhana kikuatekesu mu kaxi ka mikanda ikola. O athu a dibhana ni mavuua, a bhingi ku a konda malamba. Mu ithangana íii, etu tu tambula nguzu kua Nzambi, ‘o Nzambi ia kikuatekesu kioso.’ (2 Kolindo 1:3, 4) Ni kusanguluka kuoso, tu tula o njimbu iambote ia lungu ni ikanenu ia Nzambi kua ió a kambe kidielelu, mu kua kuatekesa kuila kua kambe ngó, o Utuminu ua Nzambi ua-nda zubha o mavuua oso a bhekela ndolo ni hadi ku athu.
Mukonda diahi o Jimbangi ja Jihova a tena ni lusolo luoso, kukuatekesa o athu mu ithangana ia mavuua?
Ku kondama kuebhi ku tu tena kubhana ku athu, a bhuluka ku mavuua?


text:
Nanhi ua mateka o Ngeleja Ienu?
O kilunga kia Jimbangi ja Jihova lelu, kia mateka ku 19 dia hama dia mivu. Ku muvu uenhó, kua kexile kibuka kiofele kia Jikidistá ku mbanza ia Pensilvânia, ku ixi ia Estados Unidos, a diongekele phala ku di longa o Bibidia. Ene akexile mu sokesa o ilongesu ia kexile mu di longa mu jingeleja ni ilongesu ia Bibidia. Ene a mateka o kuijiisa o ilongesu ia kexile mu tokuesa mu madivulu ni mu ji jurnale, i tu ixana lelu, O Mulangidi
Mu kibuka kieniókio kia Adilongi ia Bibidia, mua kexile diiala a mu ixanene Charles Taze Russell. Sumbala Russell, muene ua kexile ku pholo dia ikalakalu mu kithangana kieniókio ni ku kala ku pholo mu kikalakalu kia ku bhanga O Mulangidi, ki muéne ua mateka o kilunga. Russell ni Adilongi a mukuá a Bibidia, kala kia a ejidile m’ukulu, a mesenene ngó kuijidisa o athu o ilongesu ia Jezú Kristu ni ku kaiela o phangu ia Jikidistá ja hama ia dianga. Kuma Jezú muéne ua Mateka o kilunga kia Ukidistá, phala etu, muéne ua bhange o kilunga kietu.


text:
Disá 14
Mukonda Diahi Nzambi Uala ni Kilunga
1. Mukonda diahi Nzambi m’ukulu ua sokejeka akua Izalaiele?
Nzambi ua sokejeka o mbutu ia Mbalahamu mu kifuxi, iu ua a bhana Itumu. Muéne ua a luku “Izalaiele,” ene exile mu bhanga o ubhezelu ua kidi, ni ku bhaka o maka mê. (Jisálamu 147:19, 20) Kienhiki o athu a ifuxi ioso, eji katula mbote ku Izalaiele.—Tanga Dimatekenu 22:18.
Nzambi ua solo akua Izalaiele phala ku kala jimbangi jê. O musoso ua akua Izalaiele, ulondekesa kiebhi athu kia katula mbote mu ku belesela o itumu ia Nzambi. (Matendelelu 4:6) Kienhiki, bhu kaxi ka akua Izalaiele, athu a mukuá eji kuijiia o Nzambi ia kidi.—Tanga Izaia 43:10, 12.
2. Mukonda diahi o Jikidistá ja kidi a di sokejeka?
Saí kithangana akua Izalaiele a texi o ukamba uâ ni Nzambi, kienhiki Jihova ua solo o kilunga kia Jikidistá phala ku a bhingana. (Matesu 21:43; 23:37, 38) Lelu bhu kididi kia akua Izalaiele, o Jikidistá ja kidi, ene a mu sidivila Nzambi kala Jimbangi jê.—Tanga Ikalakalu 15:14, 17.
Jezú ua sokejeka o akaiedi’ê phala ku bhanga maxibulu athu a ifuxi ioso. (Matesu 10:7, 11; 24:14; 28:19, 20) O kikalakalu kiki, kia mu tula ku dizubhilu diê, mukonda o dizubhilu dia mundu iú dia zukama. Tundé ku dimatekenu Jihova uene mu kuongeka athu mu ubhezelu ua kidi. (Dijingunuinu 7:9, 10) O Jikidistá ja kidi a di sokejeka, a di suínisa, a di kuatekesa mudiâ. Ene a tambula o milongi imoxi ia Bibidia ku mundu uoso, mu iônge iâ.—Tanga Jihebeleu 10:24, 25.
3. Kiebhi kia mateka o Jimbangi ja Jihova mu izuua ietu?
O kilunga kia Jimbangi ja Jihova mu izuua ietu, kia mateka ku muvu ua 1870. A mateka kioso kibuka kiofele kia athu adilongi a Bibidia a mateka ku tokuesa o kidi kia Bibidia. Ene ejidile kuila Jezú ua sokejekele o kilunga kia Jikidistá phala ku boka, kienhiki a mateka ku boka o Utuminu ku mundu uoso. Ku muvu ua 1931 ene a tambula o dijina Jimbangi ja Jihova.—Tanga Ikalakalu 1:8; 2:1, 4; 5:42.
4. Kiebhi kia di sokejeka o Jimbangi ja Jihova?
Ku hama ia dianga, o ilunga ia Jikidistá mu jixi javulu a katula mbote mu ku kala ni kibuka kia Utuminu, a xikina kuila Jezú muéne ua mu Kuendesa o kilunga. (Ikalakalu 16:4, 5) Lelu ué kiene kimoxi, ku mundu uoso o Jimbangi ja Jihova a katula mbote mu ku kala ni kibuka kia Utuminu, kia tufunga. O atuameni enhá, ene ala ku pholo mu kikalakalu kia jifiliale ja Jimbangi ja Jihova, kala o ku bhanga o madivulu, ni ku uana o madivulu mu 600 ja madimi. O Kibuka kia Utuminu ki suínisa o athu ni milongi ia Bibidia, a mu kalakela 100.000 a ilunga ku mundu uoso ndenge. Mu ilunga ioso muala tufunga. O mala enhá a langa o kilunga kia Nzambi ni henda ioso.—Tanga 1 Phetele 5:2, 3.
O Jimbangi ja Jihova a di sokejeka phala kuboka o njimbu iambote ni ku bhanga maxibulu. Kála kia kexile mu bhanga o jipoxolo, etu ué tu boka inzo ni inzo. (Ikalakalu 20:20) Tu longa o Bibidia kua ió a mesena kuijiia o kidi kia lungu ni Nzambi. Maji o Jimbangi ja Jihova ki kilunga ngó kana. Tu muiji uala ni Tata ia tu zolo. Tu jiphange, tu di kuatekesa mudietu. (2 Tesalonika 1:3) Mukonda dia ku disokejeka ni ku kuatekesa akuâ, o Jimbangi ja Jihova, muiji ua zediua mu ixi.—Tanga Jisálamu 33:12; Ikalakalu 20:35.
DI LONGE DINGI
Mu Kidi Ihi i Longa o Bibidia?
Kolokota mu Henda ia Nzambi
A NANHI A MU BHANGA O VONDADI IA JIHOVA LELU?
A Nanhi o Jimbangi ja Jihova?
Mbangi ji kuxi ja Jihova ji uejiia? Mu kidi, ihi i uejiia ia lungu n’etu?